
Андрей Ясько

Апошні алгарытм

Нязваны госць
Кажуць, калі вярнуцца дадому намнога раней, можна застаць нечаканага гасця. На кухні ці, хутчэй за ўсё, у зале каля шаф – там, дзе гаспадары звычайна прыхоўваюць каштоўныя рэчы. Дарэчы, вы для яго таксама будзеце нечаканасцю, бо крыху сапсуеце яму задуму. Пасля гэтай яскравай сустрэчы незвычайны госць імкнецца як мага хутчэй пакінуць ваша жытло, магчыма, з-за тэрміновых спраў, якія раптам узніклі дома ці на працы. Шкада, што часцяком вельмі хутка і нічога не патлумачыўшы: ад яго шмат чаго цікавага можна было даведацца. Але не ў маім выпадку.
У той цёплы восеньскі дзень я адправіўся ў «зялёную школу» – так мой бацька называе месца, дзе час не цягнецца і дзе ніхто не стаіць над душой. Прычына была не ў раптоўным жаданні адчуць сябе незалежным ці знайсці нейкі душэўны спакой. Не, уся справа ў страве, якую лепш падаваць халоднай, як казалі французы.
Мае бацькі даўно планавалі ваяж у Гродна – пахадзіць па гістарычных вуліцах, паглядзець на замкі, пасядзець у рэстаранчыках. Адным словам – адпачыць. Як паўнапраўны сямейнік, я таксама бачыў сябе ў гэтай вандроўцы. Ды не ценню старэйшых, а на першым плане. Прадумаў усе маршруты, дзе і як будзем хадзіць. Бегчы наперад паравоза мне ніхто не замінаў, таму далей былі падрыхтаваны шэдэўральныя сцэнарыі: адкуль і як больш яскрава падаць сябе ўсяму свету. Вядома, з Гродна пачнуцца мае першыя крокі па залатым шляху блогера.
Калі выдалася вольная часіна – мае, нарэшце, вырваліся на адзін дзень сярод тыдня. Без мяне. Пакінулі, як малога, пад пільны нагляд Лабрыка. Гэта было, як абухам па галаве.
Мой бізнес-план разваліўся, так і не пачаўшыся. Я прасядзеў увесь вечар, натапарыўшыся, як дзікабраз сярод ваўкоў. Дыпламатыя нічога не дала. Застаўся ваенны адказ, але ніводзін з варыянтаў не падыходзіў: у большай ці меншай ступені ўсе шкодзілі мне самому. Адзін варыянт, нарэшце, быў прыняты. Вы можаце ўспамінаць сваё юнацтва колькі хочаце, аднаўляйце там свае пачуцці, а я – кампенсую гэтую маральную шкоду прагулам.
Бацькі выехалі раней, ціха, намагаючыся не разбудзіць. Дарэмна. Я ўжо ляжаў з расплюшчанымі вачыма. Пасля таго, як ціха шчоўкнуў замок, я скруціў дулю пад коўдрай: устану не раней другога ці трэцяга занятка.
Трэба аддаць Лабрыку належнае – выконваў абавязкі наглядчыка занадта старанна. Ён рабіў усё магчымае, каб стаць маім ворагам назаўсёды. Па-першае – сцягнуў з ложка цёплую коўдру, нават яшчэ да таго, як звычайна падаваў голас мой будзільнік. Давялося цягнуцца на кухню і насыпаць сабачыя прысмакі. Потым лабрадор весела брахаў, апавяшчаючы суседзяў, што нехта застаўся дома. Гэта не той саліст, каб выконваць сваё а капэла ў адзіноце: няма глядачоў – няма і канцэрту. Пра гэта ведала і суседка-пенсіянерка. Калі не ведаеце, то яна ўзяла на сябе абавязкі майго асабістага назіральніка яшчэ з таго часу, як мы сюды пераехалі.
Заставацца было рызыкоўна: пільная баба Надзя ведала мамін нумар. Далей магла загудзець і мая трубка. Гэтакая ланцуговая рэакцыя. Стасік, ты дзе зараз? Што робіш? Камеру не ўключыш? А ну пакажы!.. – Лішнія пытанні мне зараз ні да чаго.
Я з задавальненнем пакінуў рэтрывера, разам з усімі яго здольнасцямі і клопатамі. Хай лепш ахоўвае кватэру. Шчыра кажучы, ахоўнік з яго – хіба толькі для сябе, злодзеям сам можа дапамагчы, каб справа пайшла Дай толькі палашчыцца! Ён заўсёды з табой у змове, асабліва калі трэба нешта выдурыць з халадзільніка.
Выйшаўшы з дому, я накіраваўся ў Лошыцкі парк. Стары, ціхі, утульны парк, асабліва сярод рабочага дня. З дрэў яшчэ не ўсё лісце апала, таму школа павінна была выдацца калі не зялёнай, то хоць жоўта-аранжавай. Сярод акацый, клёнаў, бяроз і павіслых вербаў. Але ж і надворе перайшло на бок бацькоў: неба пачало зацягвацца шэрымі хмарамі, толькі пабачыўшы мой кірунак. А калі нарэшце апынуўся пад покрывам старых алей, пайшоў дробны, брыдкі дождж. Сыпануў зацята, каб нават не сумняваўся. Надзея засталася на альтанку ці крытыя лавы, што размясціліся ўздоўж азярца.
Здаецца, сёння ўвесь свет супраць мяне. Пад плоскі дах альтанкі, што трымаўся на чырвоных калонах, набіліся пенсіянеры, замест таго, каб ціха бадзяцца недзе па сцежках парку. Ім і гэтага было мала – рашуча акупавалі ўсе крытыя лавы. Толькі самую крайнюю захапілі тры тыповыя персанажы: расклаўшы паміж сабой арэшкі, налівалі нешта са схаванай у пакеце бутэлькі. Адзін з іх, круглашчокі, няголены, у пацёртай куртцы, падмігнуў мне:
– Чацвёртым будзеш?
– Ідзі адсюль, – буркнуў другі, цыбаты, бялявы, без пярэдняга зуба, у скуранай кепцы. Сядзеў, закінуўшы нагу на нагу. Ён выразна нацэліў на мяне носік бруднай красоўкі, якая ўжо шмат чаго пабачыла. – Пакуль не дапамаглі.
– Лепш не стой тут, я за гэтага дурня не адказваю, – параіў трэці, мабыць, самы інтэлігентны ў гэтым гурце: у чорным паліто, у акулярах у рагавой аправе з тоўстымі шкельцамі.
– Чуеш, Рэнтген, – узеўся бялявы. – Ты за сваімі ілюмінатарамі разгледзець не можаш, хто тут геній!
Няголены загагатаў, як стары гусак, потым зірнуў на мяне і развёў рукамі:
– На жаль, усе квіткі раскупленыя
Я не з тых, каб упарта, да пераможнага канца, змагацца з даждом.
Куды падацца? Валэндацца па гандлёвых цэнтрах без капейкі ў кішэні – яшчэ тое выпрабаванне. Ды калі і ёсць якія грошы, то без вясёлага сяброўскага гурта марнаваць іх няма ніякай радасці. Хіба што прыцягнуцца на апошнія ўрокі. Так і бачу твар Ніны Іванаўны, нашай класнай кіраўніцы, якая выслухоўвае маю бязглуздую гісторыю пра спазненне: ніводная жылка не здрыганецца. Быў на прыёме ў доктара? Сведкам у паліцыі? З тым жа поспехам можаце агучыць версію пра выкраданне іншапланецянамі ці падзенне метэарыта ў вашым двары.
Пасля таго, як агучваецца кранальная гісторыя, у якой ужо памірае чацвёртая па ліку бабуля за год, побач з якой вы стаялі ў скверы, чакаючы хуткую, Ніна Іванаўна выдае свой фірмовы выраз, дзе мяняецца толькі прозвішча: «Бяляк, ты мне яшчэ раскажы, як цябе ў паралельны сусвет зацягнула – будзе куды цікавей!» Ну, Бяляк – гэта маё прозвішча, але да Бяляка там пабывала ледзь не палова хлопцаў з нашага класа.
Выкідваць белы сцяг я не збіраўся.
План «бэ» нарадзіўся на месцы. Бацька казаў: калі ў адным месцы закрываецца адна магчымасць – у другім адкрываецца іншая. Трэба толькі добра агледзецца. Другая магчымасць чакала дома, за чорным маніторам кампютара. Я з таго малалетняга кантынгенту, які псуе гульню дарослым нават адной сваёй прысутнасцю ў анлайне. Колькі б яны там ні кіпелі, але без «школаты» танчыкі, караблі ці што іншае выглядалі б не так яскрава. Ну што ж, можна хоць неяк кампенсаваць звычайны дзённы дэфіцыт нашага брата. Спадзяюся, што Лабрык ужо адумаўся і паставіць на паўзу свой сольны канцэрт.
Кінуўшы апошні позірк на качак, якія таўкліся пад вербамі на вастраўку і якім той дождж быў да лямпачкі, я павярнуў назад.
Вяртаючыся, я зусім забыў пра пагрозу. Яна сядзела ў падезде, на лаўцы пад старай рабінай, у вобразе бабы Надзі. Мой нязменны шэф-вартаўнік. Яе гэты дожджык палохаў, як тых качак. Звычайна сядзіць разам з сяброўкамі – неразлучным гуртком сочаць за ўсімі падзеямі ў двары, міма мыш не праскочыць. Усё бачаць, усё ведаюць, пра ўсё даложаць. А як няма навін – прыдумаюць свае. Бацька называе іх камерамі відэаназірання. З аднаго боку добра – можна ровар кідаць каля прыступак, не прычапіўшы да парэнчаў. З другога боку: каму падабаецца, што цябе прасвечваюць як на рэнтгене?
Гэтым разам баба Надзя сядзела адна, захутаўшыся ў цэлафанавы дажджавік, але яна была найбольшай пагрозай. Разварочвацца было позна: наш падезд самы першы ад вугла, з-за якога я і выскачыў проста ў гэтую пастку.
– Стасік, ты ўжо са школы? – спытала яна нявінна, але па вачах было бачна, што ўжо зрабіла выснову.
Гэтая выснова не сёння – заўтра дакладна дойдзе да вярхоў.
– Настаўніца дамоў адправіла,  сказала, каб не заносіў заразу, – кінуў я ў адказ, закехкаў, але атрымалася так сабе.
Баба Надзя на сваім вяку і не такіх сімулянтаў сустракала. Яна лічыла сімулянтамі нават тых, каго хуткая дапамога забірала ў бальніцу. Мусіць, таму, што сама была дужай бабуляй, якую не брала аніякая хвароба. Таму я хутчэй праслізнуў да ўваходу.


Адчыніўшы дзверы, я зразумеў, што план «бэ» таксама ляснуў. З парога адчуў, што нехта ёсць ў кватэры. У маім пакоі. Не бацька, і не маці – я заўсёды пазнаю, хто дома. Нехта чужы. Каля парога аніякага абутку, які выдаў бы кагосьці са знаёмых. А свой абутак мы заўсёды хаваем у шафу, каб не надаваў лішніх водараў.
І моцны пах свежаскошанай травы, такі шчыльны, быццам нехта прыцягнуў цэлы стог і рассыпаў па ўсіх пакоях.
Каб нікога не было, на рукі ўжо кінуўся б ашалелы Лабрык, круцячы хвастом і намагаючыся абмыліць твар. Яму ўсё адно, колькі часу прайшло ад апошняга развітання: дзень, паўдня, ці ўсяго трыццаць хвілін – будзе паміраць ад шчасця. Галоўнае, каб твой шлях далей ляжаў да кухні. А тут ён нават не думае выглядаць.
Унутры мяне ўсё пахалодала. Я ціха падаўся назад, за парог. Бегаю я не так добра, як мае сябры, але зараз гатовы быў даць ім фору.
– Куды ўцякаеш? Баішся? – данёсся звонкі, вясёлы хлапечы голас. – Давай сюды!
Я так і застыў: добры ж у яго слых! Як клацае дзвярны замок яшчэ можна пачуць, а вось мой ганебны адступ – як можна? Што рабіць? Назад да бабы Надзі, няхай выклікае паліцыю? Або паглядзець, хто такі? Я сунуў руку ў кішэню, дзе ляжаў тэлефон: набраць не паспею Голас прыязны, можна і праверыць, а калі накінецца, то хай паспрабуе дагнаць па прыступках! З дзевятага па першы паверх мы з Колькам гэта ўмелі рабіць, хутчэй, чым дабярэцца ліфт. Правяралі ўжо не раз.
– Ну, доўга чакаць буду?!
– Не хапала яшчэ тут ад цябе бегаць! – выдаў я, сам не разумеючы, чаму заўсёды раблю не тое, што думаю.
Я бокам дзвінуўся да свайго пакоя, дзверы на ўсякі выпадак пакінуў адчыненымі.
Маім вачам адкрылася карціна, якая зусім не рабіла гонару высакароднаму лабрадору. Наш верны сябар і надзейны ахоўнік, разваліўшыся на падлозе сярод фантыкаў з-пад цукерак, каўтаў рэшкі сервелату. Самага дарагога, які толькі можна знайсці на паліцах крамы. Усё ж такі выдурыў! І ў каго?!
А далей я абамлеў, пабачыўшы, каму прадаўся гэты нягоднік.



Цукеркаед
На маім ложку бестурботна расцянуўся на ўвесь рост цыбаты юнак. Высокі, худы, як жэрдка, і загарэлы дачарна. Доўгія рукі і ногі, здавалася, жылі асобным жыццём – ні хвіліны не мелі спакою. Хлопец нагадваў багамола, якога незнарок занясло ветрам з вуліцы. У зношанай ільняной кашулі. У драных, падпярэзаных вяроўкай нагавіцах, на якіх латак было больш, чым кратараў на Месяцы.
Ложка яму не хапала, таму незнаёмец проста закінуў непамерныя ногі на кампютарны стол. Босыя,  закарэлыя ад зямлі ступні ўжо змахнулі на падлогу клавіятуру. Здавалася, яшчэ трохі – і следам паляціць дарагі РК-манітор, разам з новымі калонкамі.
Нязваны госць бесклапотна ўплятаў маміныя цукеркі. З разложыстай, як мой пісьмовы стол, каробкі з залатым цісненнем – той самай, што тата ўчора ўрачыста падарыў маме на дзень народжання. У ёй, як салдацікі на пляцы, роўнымі шарэнгамі пастроіліся пірамідкі з рознымі начынкамі, гатовыя ваяваць за добры настрой увесь тыдзень, калі не два. Мы з бацькам вырашылі: падарунак – толькі маме, таму ў гэтую прыгажосць руку не запускалі. Цяпер гэтыя шакаладныя салдацікі ў залатых мундзірах з жахлівай хуткасцю гінулі адзін за адным: ад цэлай роты засталіся лічаныя адзінкі. Залацістае вечка валялася недзе пад лапамі Лабрыка, туды ж ляцелі і бліскучыя абгорткі. Блакітныя вочы юнака весела смяяліся, быццам гэты падарунак чакаў толькі яго.
На жываце юнака скруціўся Маркіз. Жмурыўся, муркацеў нешта ва сне, незваротна страціўшы ўвесь свой арыстакратычны гонар услед за Лабрыкам. Наш руды, лахматы, незалежны ад усіх цэнтр Сусвету. Каму пястун, які ўмеў прылашчыцца, а каму – люты вораг. На нашых квадратных метрах ён цярпеў толькі маму, тату, мяне і крыху Лабрыка, калі той трымаў дыстанцыю. З усімі астатнімі ў яго стасункі ніколі не складваліся. Пра гэта сведчылі і пракушаны палец дзядзькі Валодзі, і разадраныя ногі цёткі Вольгі, і вуха майго найлепшага сябра Колькі, куды Маркіз па-майстэрску запусціў кіпцюры. Усіх яго ахвяр не пералічыш! Таму і Маркіз – недатыкальная асоба. А тут, на табе – муркае соладка на пузе незнаёмца, якога сустрэў першы раз у жыцці!
Але здзівіла не нахабства, і не здрада нашых гадаванцаў, а шавялюра, калі гэта можна было назваць шавялюрай.
Замест звычайных валасоў – трава! Расла проста са скуры! Ды не тая дробная брыдота, што на дэкаратыўных газонах, яшчэ і абскубленная дворнікамі пад корань. А сапраўдная прыгажосць – высокая палявая трава, што вымахала да каленяў! Па-веснавому свежая, ярка-зялёная, налітая сокамі, поўная жыцця. Не тарчала венікам ці дрэнна складзеным стогам, а падымалася роўным, травінка ў травінку, прыгожым снапом. Бачна было кожную сцяблінку, і ўсе яны шчыльна трымаліся адна за адну. Не здзіўлюся, калі з яе палезуць розныя жучкі ды пачнуць распаўзацца па ўсім ложку.
Ад гэтай дзіўнай прычоскі і патыхала густым, апяняльным водарам, які запоўніў усю кватэру. Яму і праўда не пажадаеш мыць галаву часта. Лепш ні разу, каб аніводзін шампунь не пакінуў сваіх слядоў. Людзі па гэты пах імкнуцца выбрацца далей за горад, а тут на табе – сам прыйшоў!
Я не заўважыў, што стаю як дурань, утаропіўшыся ў гэтую купіну. У сталіцы цяжка кагосьці ўразіць сваім незвычайным выглядам, асабліва на Нямізе. Як ты ні выдумляй, як ні стрыжыся, як ні фарбуйся – хоць вогненным іракезам, хоць зебрай, хоць зялёным слоікам – не здзівіш. Хіба што слізгануць поглядам і пойдуць далей. А гэтаму і старацца не трэба – мільёны праглядаў за адзін ролік! Гарантавана!
– Чаго вылупіўся? – цукеркаед адправіў шакаладную пірамідку ў рот, летуценна закаціў вочы, потым пакасіўся на мяне. – Нешта не тое?
Я толькі ціха апусціўся на крэсла.
– Не тое, – пагадзіўся я, не зводзячы вачэй з травы, якая шавялілася, як жывая, у такт ягоным рухам. – Спаліўся. Заўтра разведка ўсё данясе, дастанецца па поўнай.
– Добра дастанецца?
Я нарэшце змог перавесці позірк на манітор, якому па-ранейшаму пагражалі закарэлыя ногі. Кіўнуў на матавую паверхню.
– Гэтае шчасце ў мяне забяруць, на тыдзень, давядзецца зноў «Цусіму» чытаць.
– Што за Цусіма?
– Ты яе і за год не адолееш.
Я не стаў тлумачыць, што «Цусіма» ад таварышча Носікава – гэта яшчэ кветачкі, бо ў бацькі на паліцах стаяла і больш цяжкая артылерыя, якую не вытрымае здаровы розум. Карла Маркса або Салжаніцына паспрабаваць не хочаце? А Оруэла на дэсерт не падаць? Як кажуць, на бязрыбі і рак рыба, а на бескампютарстве – і «Цусіма» піражок.
Чарговая цукерка паляцела ў бяздонны рот гаспадара купіны. Відаць, ягонае травяное багацце лепш расце на шакаладзе.
– Клопат вялікі! – махнуў ён рукой. – Насцягваў усякага барахла, было б за што турбавацца
– Барахло?! - я аж падскочыў на месцы. – Ды каб ты бачыў, колькі грошай аддалі за гэтае барахло!!! Ты хоць ведаеш, што гэта такое?
Дзівак быццам і не чуў мяне.
– Вось у нас быў клопат, калі Сіва-Мудр галаву згубіў – мы два дні шукалі! – Ён замахаў рукамі, раптам успомніўшы сапраўды нешта кранальнае. – Да нас Лаўрус  з Элірыі прыбыў са світай, дамаўляцца аб раўнавазе, а мы галаву шукаем. Сіва-Мудр яе заўсёды губляе, ён гэта ўмее. Яго Вялікасці дураць галаву: і на Маяк завядуць, і на Кальдэры, на дзедаву рыбу, а мы ў гэты час – шукаем! Усім востравам, паўсюды, куды Дзічок і лыча не сунуў, а яна проста пад ложкам валяецца! Усе Сіву падазраюць, што той наўмысна закаціў, а яму што? Яму нічога не зробіш! Не скідваць жа са скалы разам з дарадцам
Я слухаў гэты варяцкі аповед, разявіўшы рот. Каму з нас зараз спатрэбіцца доктар – мне ці яму? Хаця, гледзячы на яго генетыку, у іх усялякае можа быць.
Толькі калі госць замоўк – трэба было пражаваць мамін ласунак, – я асцярожна спытаў:
– А ў вас – гэта дзе?
– Ды там, – махнуў ён кудысьці на верх шафы.
Я паглядзеў туды, але там з учарашняга дня нічога не змянілася: адзінока прыпадаў пылам бабулін куфэрак ды побач тырчала, уваткнутая ў шафу, старая іголка. Адзінае, што змянілася, пакуль я адсутнічаў, – былі прыадчыненыя аблепленыя налепкамі дзверцы шафы. Адтуль выпалі мае старыя джынсы. Вопратку я заўсёды акуратна складаю. Шафу таксама зачыняю, на ключ, каб не ўводзіць у спакусу Лабрыка. Ну гэта ж лагічна: самі не адчыняцца і самі не вываляцца!
– Ты з Нарніі? – узрадаваўся я. – Яна сапраўды ёсць?!
– З якой яшчэ Нарніі? – прамычэў госць з набітым ротам.
– Ну, з той, што ў кніжцы – тут я зразумеў, што знутры дзверцы не адмыкаюцца, але ўжо было позна – пад праніклівым поглядам коратка выдаў сусвет Клайва Льюіса.
На нейкі момант узнікла паўза, я чакаў, які ўзровень дурня мне прысвояць,  але хлопец толькі весела засмяяўся.
– Нічога цікавага ў ім няма! Думаў, праверу, што хаваеш, а там адзін мотлах. – Гэты эксперт па інтэреры абвёў позіркам увесь мой пакой, светлы, чысты, добра абстаўлены, і чмыхнуў, быццам заглянуў у свінячы катух. – Назбіраў усялякай непатрэбшчыны, смярдзіць, цесна Як ты жывеш у гэтай бярлозе?
Я толькі адкрыў і закрыў рот: мабыць, на нядаўні рамонт мы дарма выкінулі грошы. Госць пачухаў Маркіза за вухам, ад чаго наш руды арыстакрат яшчэ саладзей замуркацеў.
– Значыць, з Каспіянам ты не знаёмы, – я зрабіў як мага больш расчараваны выгляд і павярнуўся да акна, за якім густа накропваў дождж.
Можаш тут і далей вылупвацца, на маю бярлогу. Без знаёмства з каралеўскімі асобамі ты мне тут не надта і патрэбны.
– Не ведаю я ніякага Каспіяна, –  адмахнуўся прыбылец з Ненарніі. – Увесь свой востраў ведаю, і гасцей добра памятаю. Усіх, і Траўня ўсе ведаюць, а пра твайго Каспіяна ніхто нічога не чуў!
– А хто такі Травень? Прынц ці кароль? – спытаў я абыякава.
– Можаш лічыць яго прынцам.
– Пазнаёміш з ім?
– Травень перад табой ляжыць.
Можна было і самому здагадацца. Які з выгляду, такая і мянушка ці гэта яго сапраўднае імя?
Яшчэ адзін шакаладны салдацік быў бязлітасна выхаплены са свайго ўтульнага акопа, яго залацісты мундзір паляцеў на падлогу.
– Ну, калі так, перад табой сядзіць Стас! – Я спахапіўся і выпрастаў плечы, потым паважна дадаў. – Будучая зорка сеціва. Папулярны блогер. Лічы, табе пашчасціла, можаш не ўставаць – здыму ролікі пра цябе бескаштоўна.
– Хто такі блогер?
– Гэта той, хто робіць вялікія крокі для ўсяго чалавецтва! – У той момант у маёй галаве ўсё пераблыталася: думкі чамусьці прыйшлі з астранаўтыкі, ды  яшчэ і згубілі ўсялякі сэнс.
– Куды робіць?
Я завіс. Сапраўды, куды? Спатрэбілася хвіліна, каб зляпіць з хаатычных думак нешта больш-менш прывабнае і пафаснае.
– На вяршыню грамадскай думкі! Каб змяніць людзей, палепшыць свет! – Я сам не разумеў, што нясу, але трэба было трымаць марку да канца. – Табе гэтага не зразумець, ты зусім з іншага свету.
Шчыра кажучы, я больш думаў пра славу, але хто ж вам прызнаецца? Шукайце такога ўдзень са свечкай.
Травень дажаваў апошнюю цукерку. Пакруціў пустую каробку з прыгожым цісненнем, быццам на іншым баку павінна было яшчэ нешта застацца. З надзеяй паглядзеў на мяне.
– Яшчэ ёсць?
– Яшчэ – хіба што ў краме, – я паказаў на акно.
Травень шпурнуў каробку Лабрыку – той падхапіў яе на ляту і з захапленнем узяўся ірваць на шматкі. Ён патрапаў Маркіза за вухам, затым асцярожна пераклаў на падушку, на якой засталіся асыпленыя травінкі. З лёгкасцю ўскочыў і прыціснуўся носам да шкла: на тым баку вуліцы, скрозь дажджавую імглу, праступаў аранжавы сілуэт гандлёвага цэнтра. Прыбылец з сілай пацягнуў ручку на сябе так, што я спалохаўся, каб не выдраў з мясам.
– Што яно ў цябе, прысохла? – спытаў ён, налягаючы.
– Дай пакажу, як трэба, – я адштурхнуў нашага дзікаватага госця і асцярожна павярнуў ручку ўбок. – Глядзі, вось так, а калі так павярнуць, то адчыніцца толькі зверху, будзе лёгкае праветрыванне ды не лаві ты раму, яна не падае! Гэта ж шклопакет! Цямнота ты!
Травень адпусціў раму, дачакаўся, пакуль я адчыніў вакно насцеж, і напалову высунуўся вонкі. Пакой напоўніў шум бясконцага патоку машын. Дыхнула вільгаццю. Следам уваліўся цяжкі смурод выхлапных газаў, які, як цунамі, змыў увесь той водар, што прынесла на сабе гэтая галава. Дагэтуль нястрымны хлопец адхіснуўся. Твар  яму перакасіла так, быццам укінулі ў газавую камеру.
– Зачыняй! – закрычаў госць, заціснуўшы нос.
Я паспешліва зачыніў вакно, спалохаўшыся і сам.



Вялікае ў малым
– Што ў вас тут за душагубка?! – Травень махаў рукамі, каб разагнаць нябачнае воблака чаду. – У нас няма такога паскудства!
– У вас – гэта дзе? – спытаў я ўжо другі раз.
І адвярнуўся, каб адабраць у Лабрыка рэшткі падарунка, але краем вока сачыў за дзіваком – той зноў прытуліўся да акна. Не вельмі яму карціла ва ўсім прызнавацца. Я скінуў куртку: у цёплым пакоі стала горача. Прысеў на ложак, паказытаў ката за вухам і працягнуў дазнанне сваім метадам:
– Ты дзверы забыўся зачыніць, а мы сочым, каб Маркіз не выскачыў Табе суседка адчыніла?
Травень толькі пасміхнуўся.
– Бярэш на дурня? Мой Дзічок і той хітрэйшы
– Хай і хітрэйшы, але вокны не выломліваю, як ты.
Ён па-сяброўску пляснуў па плячы.
– Клопат вялікі, з тваім вакном. Паглядзі яшчэ раз на шафу, што ты бачыш?
Я пакасіўся на шафу – там усё гэтак жа туліўся ў адзіноце стары куфэрак і тырчала побач іголка. Бабулі не стала год таму, тады мы і забралі гэты рарытэт. Невялікі, але цяжкі, быццам набіты цаглінамі. Я перабраў небагаты скарб адразу, як толькі гэтая абабітая латунёвымі палоскамі скрыня пасялілася на шафе. Нічога ў ёй цікавага не знайшлося: пажаўцелыя ад часу чорна-белыя фатаграфіі, пачак лістоў у старых канвертах, таксама пабляклых, люстэркі, грабеньчыкі і шпількі з класічнага жаночага арсенала, каралі ды сярэбраная касэтка.
Касэтка, здаецца, і была найцікавейшай рэччу. Пачарнелая ад часу, яна была аздоблена тонкай гравіроўкай з раслінным арнаментам. Толькі на кутах, дзе вечка зацерлі рукамі, праступаў цьмяны, халодны бляск. Я нават затаіў дыханне ў надзеі, што, адчыніўшы яе, убачу якую-небудзь сямейную рэліквію – пярсцёнак з чырвоным каменем, залатыя завушніцы ці хаця б медальён. Але ўнутры ляжала тая самая іголка, загорнутая ў прамасленую паперу. Доўгая, адпаліраваная да люстранога бляску, з залацістым шырокім вушкам, у якое толькі сляпы не трапіць ніткай. Старадаўняя, мабыць, дзявятнаццатага стагоддзя. Не ўяўляю, як гэтым увогуле можна было шыць.
Кажуць, дзедаўскія рэчы куды трывалейшыя за сучасныя, асабліва кітайскія. Простыя, але такія, што перажывуць само чалавецтва. Пазаўчора я паспрабаваў праверыць гэтае сцвярджэнне: як мага глыбей загнаў гэтую іголку ў дрэва. Дошку наскрозь не прабіла, але вытрымала! Так і пакінуў у шафе да наступных эксперыментаў.
Я нават залез на стул, каб разгледзець кожную драпіну, але як ні ўзіраўся, нічога новага там не знайшоў.
– А што трэба ўбачыць? – здаўся я, скочыўшы на падлогу.
Травень на галаву вышэйшы за мяне, а зялёным снапом на макаўцы дык і зусім чапляўся за люстру. Яму гэты стул – як сабаку пятая нага. Ён зрабіў крок да шафы, выхапіў іголку і працягнуў мне.
– Паглядзі ўважліва.
Прызнаюся, колькі я ні круціў іголку перад носам, нічога незвычайнага не выявіў. Ці то зрок у мяне пагоршаў, ці то не пад тым кутом гляджу. Хіба што зявіўся доўгі волас, мабыць, конскі, які звісаў з вушка.
– Яна чароўная?
– Ага, чароўная.
– Трэба прамовіць які-небудзь заклён?
– Ага, трэба. – Погляд госця стаў загадкавым.
– І што будзе? Адчыніцца партал у твой сусвет?
– Нешта будзе калі прамовіць: «У янруд і інвеп ыцйя цусян».
– На кітайскую мову падобна!
– Гэта не ваша кітайская. Толькі асцярожна, пакуль не вымаўляй гэта выразна.
Я некалькі разоў пад нос паўтарыў магічныя словы, пакуль яны добра не зачапіліся ў памяці. Не цярпелася хутчэй глянуць на той бок, дзе ў людзей замест валасоў – трава, і няма смуроду, як у нас Ды на безгаловага Сіва-Мудра хоць адным вокам зірнуць. Нават калі мне забароняць – выскачу за дзверы і проста там, на лесвіцы, паспрабую адкрыць партал. Вочы ў мяне гарэлі, а голас дрыжаў. Хваляванне перадалося і звычайна непарушнаму Маркізу – той сеў на падушцы і прыжмурыў зялёныя вочы. Усім выглядам ён не ўхваляў гэтага акультызму. Затое Лабрык падбадзёрваў, скакаў вакол і соваў пысу: ну, чаго марудзіш?
Я набраў у грудзі паветра і гучна, як мага выразней, прамовіў: «У янруд і інвеп ыцйя цусян»! – і махнуў рарытэтнай іголкай так, што ледзь не скінуў манітор.
Нічога не здарылася. Шафа ля сцяны, мой пісьмовы стол ля акна, заціснуты ў кут кампютарны стол ды ложак з катом – як стаялі, так і засталіся стаяць. Сярод усяго гэтага гарцаваў шчаслівы рэтрывер.
Травень вытарашчыў вочы.
– Хто так робіць?! Што табе гарыць?
– Што не так?
– Не ў той бок махаеш! Ды на адной назе трэба стаяць!
Я паслухмяна стаў на адну нагу і махнуў у другі бок.
– У янруд і інвеп ыцйя цусян!
Здаецца, зноў нешта не тое, бо паветра ў пакоі нават не скалыхнулася.
– На правай трэба стаяць! На самыя дыбачкі станавіся, каб дотык да зямлі быў найменшы! Ды не расцягвай так словы, бо губляецца сувязь у хвалевым ланцужку!
Правая нага на дыбачках таксама не дапамагла, як і хутчэйшы тэмп слоў.
– З меншай амплітудай, не рві ты хвалевы ланцужок! Менш размаху! З кім ты там біцца сабраўся?
Я ўжо пачаў нешта падазраваць, але тут мой госць з Ненарніі падняў палец і прыслухаўся.
– Чуеш? Ужо зазвінела!
– Што там звініць? – Колькі ні прыслухоўваўся, я нічога, акрамя гарадскога шуму за акном ды радасных падскокаў Лабрыка, не чуў.
Тайназнавец задумаўся, паглядзеў на мяне.
– Слухай, а ў цябе якая рука рабочая?
– Рабочая?.. Я праўша, калі ты пра гэта! Навошта табе гэта?
– У вашых школах не вучаць, што ўсе магічныя словы ініцыююцца толькі лёгкай рукой? Рабочая рука занадта абцяжараная, каб актываваць ключ, а я бачу, што ты толькі
– У нашых школах не вучаць гэтай дурасці! – перабіў я і кінуў бязглуздую іголку ў мастака-правадыра, які ўжо ледзь стрымліваўся.
– Ага, не вучаць, а вось не верыць гэтай дурасці не навучылі! – зарагатаў ён і паваліўся на ложак, хапаючыся за бокі.
Я стаяў пунсовы, сціскаючы кулакі. І чым больш я чырванеў, тым мацней ён заліваўся нястрымным вясёлым смехам – чуваць было на тры паверхі ўніз. Маркіз не вытрымаў гэтага цырка на дроце, скочыў на падлогу, падняў свой руды распушаны штандарт і з вялікім гонарам панёс з пакоя. Сапраўднаму рыцару-арыстакрату не месца ў адной кампаніі з дурнямі.
Каб гэта быў Колька, мы б ужо каталіся па падлозе, лупцуючы адзін аднаго. Смех не здзеклівы, але ж усё-такі... Я адвярнуўся, падышоў да акна, а потым адчыніў яго насцеж. З насалодай удыхнуў гарадскі чад – той толькі і чакаў, каб уваліцца ў пакой. На, і ты падыхай. У нас гэтага шчасця хапае.
Ззаду хутка сціхла. Скрыпнуў ложак. Травень ціха падышоў, мякка адсунуў мяне і асцярожна зачыніў акно. Гэтым разам ручку не выломліваў. Прыкметлівы, хутка ўсё схоплівае. Паклаў руку на плячо.
– Каб ты быў больш уважлівы, адразу б зразумеў, што са словамі не тое, – сказаў ён прымірана.
– Вядома, на кожнага дурня знойдзецца свой гаспадар
Я нахіліўся і патрапаў Лабрыка за шыю – гэты заўжды ў выйгрышы застанецца. Мне ўжо не хацелася злавацца. Наадварот, я пачаў баяцца, што дзіўны госць можа знікнуць.
– І заўважыў бы, што не тое з самой іголкай.
Штукар паднёс рарытэт да маіх вачэй. Гэтым разам я быў больш асцярожны, але маіх здагадак ужо не чакалі. Ён павярнуў іголку гарызантальна так, што волас звіс долу – другі канец не быў прасунуты праз вушка.
– Хітра ж ты яго прыклеіў, – буркнуў я, здзіўляючыся, як ён яшчэ не адляцеў ад маіх дырыжорскіх выкрутасаў.
Спадар фокуснік падняў руку вышэй – я выразна ўбачыў, што волас ні да чаго не прыклеены. Звісаў проста з сярэдзіны вочка, быццам левітаваў.
– Выдатны фокус, навучыш, як ты гэта робіш?
– Навучу, – пасміхнуўся ён, павярнуў іголку, стаў спіной да акна, склаў далонь люлькай і прыклаў адтулінай да дна. – Што бачыш?
Я прыгледзеўся. Не адразу, пакуль вочы не прызвычаіліся да гусцейшага ценю, разглядзеў, што вушка ледзь свеціцца. Жоўтаватым прыемным святлом, быццам з зялёнай купіны на далонь зваліўся малюсенькі светлячок. Святло ішло з самай глыбіні – пэўна, не фосфар.
– Хочаш паглядзець, што там? – падмігнуў іншасусветны хлопец.
– Дзе там?
– Там!
– Проста ў іголцы?
Я паспешліва перабіраў у галаве ўсе магчымыя варыянты, якія толькі змог прыпомніць з кніг ды бясконцых фільмаў пра супергерояў. Паменшаны на квантавым узроўні касмічны карабель? Тэлепорт на іншую планету? Што за тэхналогіі? Мабыць, зноў дурыць мне галаву Калі агучу чарговую здагадку, дык апынуся ў яшчэ адным цыркавым нумары, хопіць і апошняга. Таму я асцярожна працягнуў:
– У нас не тыя памеры, каб уціснуцца.
– Памеры не маюць значэння.
– Вядзі куды хочаш, толькі свае магічныя фокусы рабі сам!
– Толькі фізіка, ніякай магіі, – пасміхнуўся ён.
– Публіка з нецярпеннем чакае вашага выхаду.
– Як скажаш.
Травень шырокім рухам змёў з пісьмовага стала мае рэчы – кнігі, сшыткі, ручкі і навушнікі разам паляцелі на падлогу. Следам пакаціўся глобус, які і без таго нацярпеўся ад лабрадора. Грукнула і каробка з пазламі – вечка адскочыла, а па ўсёй падлозе рассыпаліся аскепкі касмічнай бітвы. Калі засталася толькі голая сталешніца, ён паклаў іголку непадалёк ад краю. Потым выцягнуў з кішэні сваіх залатаных штаноў шкляны, цёмна-матавы флакончык, заткнуты коркай.
– Ведаеш, што гэта?
– Эліксір для памяншэння? Як у Карыка і Валі?
– З тымі эліксірамі год трэба памяншацца, ды і то ёсць крытычныя памеры.
Убачыўшы мой выцягнуты твар, гэты эрудыт растлумачыў, што эліксіры памяншаюць толькі жывыя клеткі, а хімію з арганізма трэба выводзіць. Калі хочаш за пяць хвілін – атрымаеш проста ў сабе смяртэльны канцэнтрат. Ад гіперкаліеміі ператворышся ў крышталь да таго, як дасягнеш дна шклянкі. Ці згарыш знутры праз шалёныя хімічныя рэакцыі – выбірай, што падабаецца. Ды нават памерамі з ката ты чалавекам наўрад ці застанешся: нейроны ў мозгу перастануць праводзіць імпульсы хіба што ператворышся ў разумнага жука.
Вось табе і цямнота. Жывая энцыклапедыя!
– Ізалятар – больш хуткасны варыянт, – чужынец асцярожна выцягнуў корак: з адваротнага боку быў укручаны медны дроцік, які выгінаўся ў колца на канцы. – Ненадзейны, але хуткі, галоўнае, каб заставаўся стабільным, пакуль мы будзем там коўзацца. Праваднік у ім сфарміруе іншае вымярэнне.
Мой твар, мабыць, можна было смела лавіць для мемаў. Наступнае тлумачэнне мне мла што дало:
– Малекулы, атамы – усё на сваіх месцах застанецца, без сціскання і ўсякай там халеры.
Галадранец-энцыклапедыст страсянуў флакончык, паглядзеў на прасвет, быццам нешта можна было разглядзець праз гэтае цьмяное шкло.  Потым стаў няспешна размешваць свой эліксір-ізалятар, раз-пораз выцягваў дроцік і, прыплюшчыўшы адно вока, пільна ўглядаўся ў празрыстую плёнку. Я аніякай разніцы не бачыў. Мабыць, ён валодаем большым дыяпазонам бачных хваль... Ці зноў што задумаў? Зараз будзе мыльныя бурбалкі за навуку выдаваць. З нецярпеннем чакаю наступны нумар, добра, што хоць квіткі бескаштоўныя.
– Трымай свайго сябра, – скамандаваў Травень. Сам ён адсунуўся ад акна, каб было больш прасторы, і стаў надзімаць вялізную бурбалку.
З меднага колца павольна палезла празрыстая сфера з металічным бляскам. Звычайныя мыльныя бурбалкі пераліваюцца ўсімі колерамі, калыхаюцца, як жывыя, радуюць вока, а гэтая куля застыла нерухома, толькі ледзь трымцела, быццам вібравала ад нейкіх працэсаў знутры. Вось яна памерам з мой глобус, вось з футбольны мячык, а вось ужо большая за метр Лабрадор кінуўся было праверыць гэтае дзіва ўласным носам – я учапіўся ў яго абедзвюмя рукамі. Абалонка, адліваючы халодным бляскам, усё расла і расла, запаўняла пакой. Я чакаў, што зараз лопне, натыкнуўшыся на востры кут, але сфера толькі ляніва абцякала перашкоды.
– Станавіся побач, пад полюс! Хутчэй, перыяд стабілізацыі кароткі!
Я і падумаць не паспеў, як нецярпялівы Лабрык падцягнуў мяне да кулі. У Калумбаву эпоху з ім, мабыць, наадкрывалі б куды больш зямель.
Травень разамкнуў калцо і сунуў пальцы ўнутр, не даючы сферы сцягнуцца – відаць, гэта і быў полюс. Зубамі вярнуў дроцік у ранейшае становішча, заткнуў флакон і схаваў яго ў кішэню. Далей брамнік асцярожна пашырыў адтуліну, на ўвесь размах рук – і накінуў сферу-ізалятар на нас разам з рэтрыверам. Засталося толькі вышэй падняць ногі і зрабіць крок, каб цалкам апынуцца ўнутры. Калі адтуліна-полюс замкнулася – металічны бляск знік, быццам нічога і не было.
– А цяпер бярыся за праваднік! Не марудзь!
– За які яшчэ праваднік? Дзе ён?!
– Ды вось, – Травень ухапіўся за той самы волас, што выходзіў толькі з аднаго боку вушка.
Я паспяшаўся ўзяцца за волас-праваднік, зусім забыўшыся, што рызыкую зноў наступіць на тыя ж граблі. Лабрыку таксама не цярпелася паўдзельнічаць у гэтым дзіўным працэсе – нават намагаўся залезці на стол. Я абхапіў яго за шыю і прыціснуў да сябе. Нічога не змянілася.
– Толькі не адпускай  –  патрэбна хвіліна, каб праваднік прасканаваў, што памяншаць. Калі выявіць, што ізалятар замкнёны, паменшыць і кісларод, інакш нашы лёгкія згараць.
Прайшла хвіліна, нічога не змянялася. Я ўжо хацеў выдаць гнеўную тыраду, але столь, сцены, вокны раптам падаліся ў бакі. Стол ірвануў уверх так, што трэснуў па падбародку, мае зубы гучна клацнулі, ледзь не прыкусіў язык. Ад нечаканасці я выпусціў праваднік і разгублена агледзеўся. Пакой стаў значна прасторнейшым. Шафа набыла недасяжную вышыню, схаваўшы на верхавіне стары куфэрак. Ложак цяпер мог лёгка змясціць двух ці трох Стасікаў. Стол, на які я толькі што абапіраўся локцямі, падняўся вышэй за галаву.
Мільганулі босыя пяты – учапіўшыся за край, Травень спрытна забраўся на стол. Крыкнуў зверху:
– Руку давай!
Побач круціўся Лабрык – брахаў і таксама ірваўся наверх, толькі ўжо не змог сам заскочыць, як раней, бо адкаціўся да памераў Маркіза. Два гады таму мы яго вось гэткім шчанюком і ўзялі да сябе. Калі ён застанецца такога росту назаўсёды, то для майго пакусанага глобуса наступяць добрыя светлыя дні. Я хуценька падсадзіў рэтрывера, а потым падаў руку – Травень адным махам узвалок мяне да сябе.
– Хутчэй, хутчэй, рухаешся, як мокрае гарыць!
Стаўшы на калені і прыціснуўшы да сябе нястрымнага лабрадора, мы зноў схапіліся за праваднік.
І сусвет вакол нас замільгацеў. Столь, сцены разам з шырачэзным акном панясліся ад нас, усё далей і далей, перарастаючы ў ангар неімаверных памераў. Падлога правалілася кудысьці ў бяздонную прорву. Шафа ўзнялася магутнай скеляй, на якой замест гарызантальных пластоў горнай пароды вертыкальна выгіналіся залакіраваныя валокны драўніны. Налепкі трансформераў на баку гэтай кручы быццам ажылі: мініяцюрныя відарысы абярнуліся ў злавесных веліканаў з фільмаў – яны зверху грозна сачылі за намі. Кактус на акне набыў памеры баабаба, ашчэрыўшыся біўнямі калючак.
Мы хутка апынуліся сярод шырокага драўлянага поля, на якім цалкам можна было б змясціць наш школьны стадыён. Нявінныя драпіны і англійскія літары, калісьці старанна выразаныя мною, ператварыліся ў глыбокія разоры і канавы. Калі мы дасяглі мышыных памераў, то падхапіліся і пабеглі, пераскокваючы цераз "STAS" і іншыя выявы майго мастацтва. У гэтыя хвіліны я шчыра жадаў згарэць сінім полымем таму складанчыку, які нагаспадырыў тут.
Танюсенькі валасок перарос у матузок, потым у вяроўку, а пасля – у тоўсты марскі канат, якім швартуюць караблі. Гэта быў зусім не біялагічны волас. І не нітка  з бавоўны ці поўсці. Тонкая металічная сетка, туга скручаная ў безліч слаёў. Лёгкая, як папера, яна не адцяжвала рукі. У дробных вочках праскоквалі сінія іскоркі, якія адчувальна калолі ў пальцы.
Кожны крок даваўся ўсё цяжэй і цяжэй. Мы быццам апынуліся на дне глыбокага басейна: намагаешся ісці хутчэй, а ногі ледзь перастаўляюцца.
Зялёнавалосы правадыр аглянуўся на мяне.
– Паветра звонку ўжо вязкае, вось і прабіваемся скрозь яго, – патлумачыў ён.
Чаму ж было не стаць бліжэй?
У той час я не разумеў: калі б разамкнуўся ізалятар – задыхнуліся б імгненна. І добра, што не разумеў.
На апошнім дзясятку крокаў мы выпусцілі канат – прабіцца б і так, скрозь гэта нябачнае жэле! Травень быў куды дужэйшы, таму, схапіўшы мяне за руку, літаральна валок за сабой. Лабрыку хапала і чатырох лап – бег наперадзе.
Мы ледзь дасягнулі сталёвай калоны, якая ляжала на баку і адсвечвала халодным бляскам. На адпаліраванай паверхні адлюстроўваліся нашы постаці – скажоныя, быццам у пакоі крывых люстэркаў. У больш шырокай, пазалочаной верхавіне гэтай калоны зіяў вузкі, груба прарублены ў метале прарэз. Другі канец высокатэхналагічнага каната вёў у гэты лаз.
Травень і тут не даў мне пакруціць галавой.
– Не стой! За мной!
І першы нырнуў у лаз, толькі ногі мільганулі ў пералатаных нагавіцах.

Мезасвет
Следам праціснуўся Лабрык, які падпісваўся на любыя авантуры, акрамя галадоўкі. Нават не азірнуўся.
Я зазірнуў у праход – з таго боку было цямней, чым у маім пакоі, але бачна, што там зусім іншая прастора. Што там? Звалюся ў трусіную нару, дзе назаўсёды згублю свае сапраўдныя памеры? Не здзіўлюся, калі Льюіс Кэрал ведаў нешта большае Зявілася зялёная купіна і занепакоены твар гаспадара гэтай купіны.
– Ты што там капэшкаешся? Хочаш застацца?
Вось гэтага мне дакладна не трэба! Я рашуча палез следам.
Лаз і без таго быў вузкі, шырынёй з локаць, а тут давялося яшчэ праціскацца побач з канатам-правадніком. Прызнаюся, набраўся страху. Травень, хоць і вышэйшы за мяне, праслізнуў вужом, ды і, відаць, меў віртуозны досвед пераадолення незразумелых парталаў. А я вось лез, як мядзведзь у барсучую нару – ледзь уціснуўся. Учапіўся рукамі за няроўны край і намагаўся праштурхнуць сваё добра адгадаванае цела. Я не з таўстуноў, але зараз пірожныя ды іншыя прысмакі зусім не стасаваліся з дзікім турызмам. Цікава, як скора пачнецца працэс аднаўлення нашых памераў? Што будзе, калі прама зараз? Тады што, кожнаму сусвету дастанецца па палове Стасіка? А як там ізалятар? Мяне ахапіў прыступ клаўстрафобіі – металічныя масы раптам пачалі сціскаць з усіх бакоў, і гэта не абяцала нічога добрага
Я аж віскнуў – і штосілы ірвануўся наперад. З таго боку Травень схапіў мяне пад пахі, упёрся нагамі і выдзер, як дзед з бабай тую казачную рэпку. Пляснуўся, нібы мех з бульбай.
Замест таго каб зрабіць пафасны крок у невядомы свет, ды яшчэ прамовіць нешта гістарычнае, накшталт Ніла Армстранга, я мусіў прыводзіць да ладу ссунутыя штаны. Гістарычных думак хапала, і даволі яскравых, але наўарад ці для паліц вялікіх цытат. Толькі потым я дазволіў сабе агледзецца.
І без таго неімаверны ангар раздаўся ўшыркі – адна сцяна адсунулася недзе за кіламетр і танула ў залацістай смузе. Замест звыклых сцен ад падлогі да столі падымаліся жоўтыя вежы-хмарачосы. Яны адлівалі воскавым бляскам і былі раўнамерна падзеленыя вузламі-каленамі на ярусы. Кожны з ярусаў перавышаў памеры дзесяціпавярховага дома. Праз шырокія прасветы паміж вежамі лілося сонечнае святло, якое стварала глыбокае бурштынавае ззянне. Столь выгнулася і ўзнялася конусам, дзе пад самым верхам хавалася мяккая паўцемра. На недасяжнай вышыні вырысоўвалася перапляценне складаных канструкцый, якія рабрыстымі веерамі спускаліся да сцен.
Мы апынуліся на неабсяжнай круглай плошчы, памерам, мабыць, з Цяньаньмэнь. Светлую каменную раўніну паўсюль пакрывалі ружовыя разводы і пранізвалі цёмныя жылы. Пасярод яе зяяла шырачэзнае жарало шахты – праз яго са свістам праляцеў бы «Боінг», не зачапіўшы крыламі сцен. На супрацьлеглым краі плошчы ўзгрувасціўся выцягнуты пагорак: ягоныя зялёныя, быццам абцягнутыя скурай круглыя бакі плаўна пераходзілі ў вузкае падножжа. Ён толькі цудам трымаўся на невялікай апоры. У вертыкальна зрэзаным схіле віднеліся пласты шчыльна пераплеценых карычневых канатаў. У зрэзе белым мармурам адкрывалася глыбокая пячора. Пагорак нагадваў аэрастат братоў Мангальфе, які прылёг адпачыць, ды так і не здуўся.
Непадалёку высілася прыземістая масіўная вежа з шырокай асновай і грыбападобным дахам. Да яе ад праходу ў сталёвай калоне вёў канат-праваднік. Абвіваючы вежу акуратнымі, шчыльна ўкладзенымі віткамі, ён забіраўся амаль пад самы дах.
Сям-там валяліся порыстыя брудна-шэрыя глыбы. Многія з іх былі ахутаныя белымі накідкамі з лёгкага шоўку, а некаторыя і зусім патанулі ў чорным гушчары іншапланетных джунгляў. Расліны падымаліся высока над галавой на тонкіх шнурах-гіфах – на верхавінах калыхаліся чорныя галоўкі памерам з буйнае яблыка. Ад гэтых фантастычных зараснікаў ішоў цяжкі, задушлівы, сыры водар зямлі і гніення. Побач разлілося цэлае возера чагосьці густога і ліпкага, ад яго таксама моцна цягнула, толькі не зямлёй, а чымсьці кіслым, што даўно забрадзіла, быццам узарваўся алкагольны завод. Далей па беразе віднеліся танканогія рудыя карчы, якія зліваліся з сонечным святлом і ружовай паверхняй раўніны.
Значна пагарачэла. Паветра стала вільготным, навалілася парнота. І моцны вецер – урываўся жорсткімі шкваламі паміж каленчатымі вежамі-хмарачосамі, так што валіў з ног. Першы ж шквал штурхнуў мяне проста ў падступнае возера. Шчыра кажучы, закінуў бы і цалкам, каб не паспеў схапіцца за Траўня. Але не пашанцавала новай красоўцы: трапіў адной нагой у глейкую твань. Яна трымала лепш за свежы бітум, у які мы з Колькай калісьці ўлезлі на будоўлі – тады нам абодвум давялося развітацца з чаравікамі.
Гэтым разам я не хацеў развітвацца. Фірмовая красоўка, відаць, была са мной згодная – упарта трымалася за шчыкалатку. Пасля некалькіх спроб я ірвануў штосілы – і яна засталася ў пастцы.
Майму праводцу таксама не падабалася гэтае кіслае возера – ён раз-пораз кідаў касыя позіркі на рудыя карчы.
– Ідзём, тут лепш не свяціцца, – пацягнуў ён мяне. – Потым забярэш, ды тут яны табе і не спатрэбяцца.
Інтанацыя была трывожная, таму я кінуў ратаваць новенькі «Найк» і, пакульгваючы, падаўся следам. Паветра ў гэтым свеце не стала радзейшае, таму мы зноў прарываліся скрозь нябачнае жэле, ледзь перастаўляючы ногі. Нават энергічны Лабрык і той сцішыў імпэт.
Праходзячы паўз смярдзючыя зараснікі, я штурхнуў ацалелай красоўкай танюсенькую, не таўсцейшую за мой мізінец, ножку невядомай расліны. Гіф лёгка падаўся, як гумавы, – і зверху дажджом пасыпаліся чорныя крупінкі. Я адскочыў, уцягнуўшы галаву. Яшчэ не хапала, каб споры прараслі проста на мне!
І ў гэты момант з процілеглага боку гушчара проста на нас выскачыла пачвара. Ростам з нашага Лабрыка, але выглядала так, нібы саскочыла з экранаў трэцясортнага хорару. Непамерна вялікая галава, масіўныя сківіцы і талеркі фасетачных вачэй. Выцягнутае тулава-грудзі, ад якіх адыходзілі тры пары доўгіх, пакрытых белымі валаскамі ног. Да грудзей з дапамогай двухчленістай шыйкі прымацоўвалася сегментаванае брушка. Пачвара была рудай, у паўпразрыстым панцыры, на якім дзе-нідзе тырчэлі тоўстыя белыя валасіны.
Невядомае стварэнне рэзка спынілася за метр ад нас. Замерла і выгнула брушка наперад. Доўгія вусікі-антэнкі жыва рухаліся – спачатку яно дакранулася імі да Траўня, а потым да мяне.
На мне заварушыліся валасы.
– Спакойна, не хвалюйся, – аднекуль здалёк данёсся знаёмы голас. – Ён адзін не нападзе.
Мог бы і не гаварыць. Я і без таго скамянеў. Не мог адарваць вачэй ад гэтага жахлівага цуду прыроды. Толькі Лабрык заліўся брэхам, раптам адчуўшы патрэбу здавацца карысным. Не адразу, але ж узяўся выконваць свае сабачыя абавязкі. Праўда, дыстанцыю трымаў.
Лапы істоты нагадвалі прамысловыя маніпулятары – яны складаліся з рухомых сегментаў і шарніраў. Кожная лапа перабывала ў няспынным руху, быццам жыла сваім жыццём. Асабліва моташна было глядзець на самы ніжні членік: ён складаўся з мікрасегментаў, і кожны з іх рухаўся сам па сабе! Вось пад яго трапіў камень, а жывы маніпулятар самастойна абхапіў камянюку па ўсіх выгібах, абмацаў і, нібы прыйшоўшы да нейкай высновы, мякка саслізнуў долу.
Калі б я цікавіўся энтамалогіяй, то ў гэтай сітуацыі ініцыятыва была б за мною. Меў бы куды больш гераічны выгляд. Але цяпер я стаяў як баран, чакаючы, што са мною зробяць: паабедаюць ці адпусцяць? Падсвядома я разумеў, што супраць гэтых шасці лап аніякіх шанцаў. Нават вогнестрэл не дапаможа: кулі, хутчэй за ўсё, проста расплюшчацца аб гэты хіцінавы панцыр.
– Сыдзі з дарогі, – пачуў я новую каманду. – Мы стаім на яго ферамонавай сцежцы. Толькі не бяжы!
Гэта я з радасцю. Нават не два-тры крокі, а цэлых дзесяць убок. На шчасце, не давялося адцягваць разюшанага рэтрывера: той вырашыў, што лепш ратавацца разам, чым дзейнічаць паасобку. Паварушыўшы яшчэ вусікамі, стварэнне выгнула брушка назад і ўгору і пабегла далей, агінаючы брадзільнае возера. Я ўжо здагадваўся, што гэта за рудыя карчы на тым баку.
– А цяпер спадзявайся, што не прывядзе сваіх, – з усмешкай пацвердзіў маю здагадку гід па мікрасвеце.
– Вядома, паспрабуй тут не спадзявацца, – выдавіў я, азіраючыся.
Мы рушылі далей, адхіляючыся ад ферамонавага шляху мясцовых монстраў. Быццам вырашылі прагуляцца па парыльні, ды яшчэ і шчодра накідалі пары. Пот каціўся градам, кашуля прамокла наскрозь. Да кожнай нагі быццам прывязалі па мяху з пяском і, здавалася, з кожным крокам дадавалі яшчэ па кілаграме.
На шчасце, цяжкі вецер увесь час ціснуў у спіну, а то і зусім падхопліваў ды валачыў, як перакаці-поле. Далей ад небяспечнага месца, калі наогул тут можна было штосьці лічыць бяспечным.
Я не разумеў, як працуе ізалятар: унутры гэтай неразрознай сферы можаш спакойна дыхаць, рухаць рукамі, нагамі – пачуваешся нармальна. Але як толькі спрабуеш пайсці – адразу ўпіраешся ў пругкую сцяну паветра. Відавочна, мы не пад сілавым полем, інакш мой правадыр нікуды б не спяшаўся. Сядзелі б спакойна і чакалі, пакуль не вернуцца звыклыя рукі-ногі. За нябачным барерам дзейнічала рэальная фізіка.
– Дзіўны твой ізалятар, – падаў я голас у гэтым пекле. – Без яго лёгкія згараць, як ты кажаш, а вось пракусіць можа кожны! Чаму б і гэтаму монстру не зменшыцца? Сунуў свае вусы да нас – і нічога!
– Змяншае не ізалятар, а праваднік, – паправіў Травень. – Ізалятар – гэта вымярэнне, у якое нас змясціў праваднік. Другое вымярэнне з той жа самай фізікай, што і звонку. Нічога незвычайнага.
– Ведаеш, мне больш спадабалася б нейкае сілавое поле
– Ага, і бластар табе яшчэ падавай.
– Абышоўся б і без бластара, каб не гэтыя сустрэчы.
– Ну, ёсць ізалятары, якія дзейнічаюць як сілавое поле. Паветра не прапускаюць, у кішэню не пакладзеш, яшчэ і балон з сабой цягаць – нашто яно мне? Ды і гэты ледзьве выдурыў у дзеда Кірмаша.
– У галаве не ўкладваецца!
– Што не ўкладваецца? Дзед Кірмаш табе і не такое загоніць
– Ды не твой дзед, – перабіў я. – Калі мы ідзём, вымярэнне рухаецца разам з намі?
– Рухаецца. Праваднік прывязаў яго цэнтр да нас.
– Гэта я ўжо зразумеў, што прывязаў, – насамрэч я толькі здагадваўся пра гэта. – Паветра ён да нас прапускае?
– Фільтруе. Праваднік задае ізалятару неабходную мембрану для трансфармацыі малекул паветра.
Мне б яшчэ зразумець гэтага лектара.
– Значыць, паветра ён фільтруе, а монстра – не?
– Яго не.
– Ведаеш, я добра памятаю, як ён мяне паказытаў сваімі антэнамі!
– Ну што тут незразумела? – Суразмоўца развёў рукамі. – Гэта як прасунуць палец у паветраны шарык: ён прагінаецца,  ты адчуваеш ціск, а ўнутры ніяк не апынешся. Можна і адшчыкнуць праз гэтую гуму кавалак цела – толькі ён табе ўсё адно не дастанецца, пакуль не разарвеш абалонку. Ізалятар эластычны, ён як квантавая тканіна, толькі Табе што, яшчэ ўсе формулы выкласці?
Я зрабіў выгляд, што мне і без іх усё зразумела. Не хапала яшчэ! З матэматыкай у мяне і так дрэнна. Здавалася, што старшы навуковы кансультант у рваных штанах сам не ведаў тых формул, але і я вырашыў не рызыкаваць. Выйшла як у таго Шэкспіра: «Увесь свет – тэатр, а людзі ў ім – акцёры». Можна было не сумнявацца, што па бясконцым каменным полі шпацыравалі двое таленавітых акцёраў. Адзін ведаў усё, а другі разумеў з паўслова. Галоўнае  –  самому верыць у тое, што граеш, як раіў Станіслаўскі.
Я азірнуўся на возера: здаецца, тыя рудыя карчы прыкметна заварушыліся.
– Глянь, мабыць, яны ўжо за намі?!
– Ты пра каго? – Мой правадыр таксама азірнуўся. – А, ты пра мурашоў, ды можаш не хвалявацца: пакуль гэтую лужыну не выжруць, мы ім нецікавыя.
– Ведаеш, у тропіках ёсць такія мурашы, якія на сваім шляху знішчаюць усё! Нічога жывога не застаецца! Ідуць цэлымі калоніямі!
– Калі ты зараз такога сустрэнеш – лічы, што табе пашчасціла. Адразу напалам перакусіць. У яго сківіцы, як – Травень на момант задумаўся, вылічваючы нешта ў галаве. – Памерам з цябе! Хіцінавыя панцыры трошчаць, як арэхі, смерць імгненная. Нават маргнуць не паспееш.
– А з кім жа тады не пашчасціць?
– Напрыклад, з павуком, ён вунь там жыве. – Хлопец махнуў кудысьці ў далёкі канец кіламетровага ангара. – Яго не чапаю, каб мухі менш заядалі. Ён спачатку паралізуе цябе ядам, а потым упырсне страўнікавы сок, і будзеш паціху пераварвацца. Ці восы – ёсць у нас такія красуні. Адкладваюць лічынкі ў нешта жывое, але не забіваюць, каб не сапсавалася. Потым іхнім дзеткам будзе выдатная сталоўка.
– Вось ты знойдзеш чым супакоіць!
– Калі ласка, звяртайся яшчэ.
– А яшчэ каго нам баяцца? – мяне чамусьці так і цягнула глыбей занурыцца ў гэты фільм жахаў, які стаў рэальнасцю. Замест таго каб адгарадзіцца.
– Яго! – Травень ткнуў пальцам уверх.
Я задраў галаву.
Вочы ўжо прызвычаіліся да паўзмроку, абрысы і дэталі пад купалам сталі выразнейшымі. Не адразу, але разгледзеў. Унутры ўсё пахаладзела, а ногі падкасіліся. На тытанічнай бэльцы ўладкаваўся сапраўдны цмок! Ну, не зусім цмок, бо без крылаў Не ведаю, як гэта перадаць. Згадаўся «Свет юрскага перыяду». Дакладней, брахіязаўры, дыпладокі. Людзі побач з гэтымі гігантамі здаваліся мышамі, бо той жа дыпладок даўжынёй метраў з трыццаць. Дык вось, адзін з іх здолеў узлезці пад столь – учапіўся ўсімі чатырма лапамі за бэльку і павіс спіной уніз. Толькі ў адрозненне ад кіношнага, гэты дыназаўр быў прыгажэйшы: бэжавы, з россыпам цёмных плям, як у леапарда. Па баках галавы гарэлі жоўтым дзве латунёвыя паўсферы.
– Калі ён зваліцца сюды, дык пачне падбіраць усё жывое, – з радасцю паведаміў экскурсавод па гэтым пекле. – Я берагу яго, каб ганяў усякую немач.
– Зараз і за нас возьмецца!
– Чакае, пакуль нас больш набярэцца, – пагадзіўся Травень і паказаў убок: на ферамоннай сцежцы зявіліся яшчэ два мурашы-монстры.
– Думаеш, ён нас зверху бачыць?
– Бачыць. Муху з пяці метраў разгледзіць.
Мяне кінула ў халодны пот, нягледзячы на гарачыню.
– Дык чаго мы тут пляцёмся?! – Хоць мы і так штосілы перастаўлялі ногі. – Трэба бегчы! Ды не сюды, а хавацца вунь пад той пагорак!
– Мы для яго як на далоні, – спакойна адгукнуўся праваднік. – Ён гэтае поле за секунду прабяжыць. Ты з ім і пры звычайным росце не зраўняешся. Нам лепей паспець да краю.
Пра схованку пад пагоркам можна было забыцца, да ўсяго ж ураганны вецер біў з таго боку.
Мурашы, як на ліха, выпаўзалі адзін за адным – хутка руды ланцужок працягнуўся праз усю раўніну. Мабыць, пачалася мабілізацыя ўсёй калоніі: ля возера шасціногіх салдат збіралася ўсё больш і больш. Шведскі стол напаўняўся хутчэй, чым хацелася б. Кожная хвіліна цягнулася цэлую вечнасць. Мы набліжаліся да краю каменнага поля, за якім адкрывалася белая прорва. Я не разумеў: куды мы схаваемся? Як спусцімся? Нават вяроўкі няма. Не кідацца ж уніз галавой!
Калі мы ўжо падышлі, я зноў азірнуўся.
– Здаецца, яны яго хутка выбіраюць! Меншае!
Але сціскалася на вачах не толькі возера, якое звужалася да звычайнай лужыны. Драбнеў і круглы пагорак, і грыбападобная вежа з намотаным канатам-правадніком, і сама раўніна Ісці стала крыху лягчэй. Колькі мы ўжо дадалі? Два сантыметры ці тры?
Я не паспеў парадавацца адваротным зменам, як пачуў крык:
– Бяжым!
Нешта вялізнае на імгненне засланіла неба – і з моцным «Гуп!» абрынулася побач. Так, быццам гахнула гармата. Хваля паветра шпурнула нас да самай прорвы. Яшчэ крок – і сарваліся б уніз. Я паваліўся на мяккае месца і, сутаргава чапляючыся за шурпатую каменную паверхню, папоўз ад краю.
– Скачы!
– Куды?!
У мяне паплыло перад вачыма: прапанавалі скокнуць з вышыні дваццаці паверхаў!
Побач заварочалася нешта масіўнае, з вялікімі цёмнымі плямамі па баках. Мільгануў дрэвападобны хвост. Відаць, цмок усё-такі вырашыў, што мы першыя кандыдаты ў яго мяню, а мурашы пойдуць на дэсерт. На шчасце, босая пятка ўляпілася паміж лапатак – я паляцеў у прорву.
Травень сігануў следам, згробшы ў рукі перапалоханага Лабрыка.



Насустрэч рынулася далёкае дно.
У твар і грудзі ўдарыў магутны струмень паветра. Пад яго ціскам  свабоднае падзенне ў нейкі момант запаволілася. Потым моцны штуршок, боль, заняло дух. Рукі і ногі зарыліся ў дробную гальку.
Я распластаўся, баяўся нават паварушыцца.
Кажуць, што ў апошні момант перад вачыма праносіцца ўсё жыццё. Не ведаю, што там мільгае, і што трэба адчуваць, бо я ўспомніў, што дома забыўся зачыніць уваходныя дзверы. Як пакінуў шанец для уцёкаў – так і засталіся прыадчыненыя на пляцоўку. Маркізу цяпер больш прасторы. Спадзяюся, не шмыгне на лесвіцу пад ногі бабы Надзі, калі тая вернецца са сваёй вахты. Думаў пра новую красоўку, якую цяпер прыйдзецца адмываць ад ліпкага паскудства, а то і зусім выкінуць.
Побач захрумстала галька. Я прыўзняўся на руках.
Камяні драбнелі на вачах, ператвараючыся ў пясок. Сцены і столь  імкліва несліся насустрач – менавіта так адлятае душа. Ірвецца ўжо на той свет. З вышыні ўсё здаецца такім маленькім, вось-вось пабачу сваё цела У гэты момант нешта балюча грукнула па макаўцы, нагадваючы, што яшчэ рана пакідаць гэты свет.
Я схапіўся за галаву і адкаціўся. За што мне ўсё гэта? У маім свеце бюць знізу, а тут – зверху. Мегаангар няўмольна сціскаўся, яшчэ крыху – і сплюшчыць, як заводскі прэс. Я інстынктыўна прыціснуўся да зямлі. Нават заплюшчыў вочы, чакаючы лёсу металабрухту.
Калі расплюшчыў – было незвычайна ціха. Ураганны вецер знік. Стала лягчэй дыхаць, як і рухацца. Скрозь бамбукавыя сцены прасвечвала блакітнае неба. Над галавой навісала страха са шчыльна ўкладзенага пальмавага лісця. Замест падлогі – мяккі белы пясок, на якім была пасцелена цыноўка.
Тое, што добра грукнула мне па макітры, выявілася сталом з масіўнай круглай пліты. Паўтара метра ружовага мармуру з адтулінай у самым цэнтры паклалі проста на цурбак. На стале сірацеў рассечаны какос з бялай мякаццю ўнутры. Побач стаяла эбанітавая шпулька з размотанай ніткай – яна вяла да іголкі і знікала ў вушцы. Над лужыцай пралітага соку ўзвышалася мая красоўка. І раскіданыя крохі хлеба, якія ўжо пакрыла чорная цвіль.
Сярод усяго гэтага піраваў гекон. Памерам з маю далонь, бэжавы, пакрыты прыгожымі плямамі, з пукатымі латунёвымі вачамі. Яшчарка бязлітасна знішчала рэшткі мурашынага атрада, які ў паніцы разбягаўся па ўсім стале.
За два крокі ад мяне, скрыжаваўшы ногі, сядзеў на пяску Травень. Ён чухаў загрывак Лабрыка, які яшчэ не да канца ўсвядоміў, што здарылася, і спалохана ціснуўся да ног. Я таксама не змог уцяміць, што адбылося. Скокнуць з дваццаці паверхаў і застацца жывым? Я добра памятаю гэты палёт: мы не паспелі вырасці дастаткова, каб ацалець. Гід-скідальнік глядзеў на мяне і загадкава пасміхаўся, чакаючы чарговай дзівацкай высновы. Мой ашалелы выгляд сведчыў пра ўсё і, мабыць, заслугоўваў Оскара.
– Толькі не кажы мне пра магію!
– Толькі фізіка, ніякой магіі, – пагадзіўся той.
– Паказвай, што ў кішэнях! – запатрабаваў я. – Ізноў нейкі прыбор?
Травень паслухмяна вывярнуў кішэні: адна з іх была дзіравая, а з другой вываліўся ўжо знаёмы флакон з ізалятарам.
– Значыць, антыграў недзе тут хаваеш.
Я пачаў абшарваць вачамі хіжыну: цыноўка, мармуровы стол, драўляная бочачка ў куце, грувасткі куфар ля сцяны ды біты гліняны гаршок – больш нічым гэтае высокатэхналагічнае месца пахваліцца не магло.
– Ага, шукай антыграў, ці як ты там яго называеш, – засмяўся гаспадар прымітыўнага жытла. – Як знойдзеш – будзе твой!
– Ну, не здзеквайся з мяне, – здаўся я, згараючы ад няцерплівасці. – Што гэта было? Чаму рукі-ногі на месцы?
– Фізіка. Толькі фізіка. Каб ты яе вучыў, дык не задаваў бы недарэчных пытанняў. – Травень імгненна выкінуў руку і схапіў спрытную яшчарку. Замест таго каб скруціць ёй галаву, пяшчотна пагладзіў. – Маладзец. Навёў чысціню, ніводнага не пакінуў!
На стале і сапраўды не засталося ніводнага мураша. Уся гэтая рудая армія была цалкам знішчана. Гаспадар падняўся і вярнуў гекона на ранейшае месца – на бэльку з бамбукавага ствала. Той, учапіўшыся за абсалютна гладкую паверхню, на ўсяк выпадак адбег далей, але драпу не даў. Відаць, яны ўжо даўно ведалі адзін аднаго.
– Бачу, які маладзец, – буркнуў я, таксама падымаючыся. – Ледзь нас саміх не ўклаў!
– Без яго табе іншыя госці жыцця не дадуць.
– Якія яшчэ госці?
– Пажывеш тут – зразумееш, сам будзеш запрашаць.
Я тузануў красоўку, чакаючы, што пацягне следам і стол, але яна адарвалася без ніякага супраціву. На белых баках ані кроплі глею, быццам і не трапляла ў ліпкую пастку. На падэшве засталіся толькі сляды вулічнага бруду.
Тады я зразумеў, што гэты фірмовы гонар тут не патрэбны.
За голым праёмам, які называўся дзвярыма, вабіла казка.
Я хутчэй сцягнуў другую красоўку, шкарпэткі і выскачыў вонкі.

Райскае месца
Над галавой раскінулася бяздоннае блакітнае неба, дзе амаль у самым зеніце пякло асляпляльнае сонца. У гарачым паветры калыхалася перыстае лісце какосавых пальмаў. Ва ўсе бакі мяккім дываном рассцілаўся беласнежны пясок. І лазурная гладзь лагуны. Празрыстая, як шкло, ля самага берага. Далей яна адлівала яркай бірузой, а потым, бліжэй да сярэдзіны, набывала насычаную сінь. У глыбіне цямнелі смаргадавыя плямы і палосы.
За лагунай, недзе за мілю, пралягла белая лінія прыбою. А за прыбоем каціў хвалі цёмна-сіні акіян, зліваючыся недзе ўдалечыні з небасхілам.
Я ішоў, як зачараваны Пад нагамі скрыпеў гарачы каралавы пясок, пакрыты пярэстымі ценямі. Здалёку даносіўся глухі рокат прыбою. Пяшчотны брыз абдымаў разгарачаны твар і прыгладжваў растрапаныя валасы. Апошнія метры пальмы саступілі голай паласе, дзе бязлітасна жалілі прамыя прамяні, але я гэтага не заўважаў.
У гэтыя хвіліны я прабачыў Траўню ўсе ягоныя жарты. І быў гатовы дараваць усё загадзя, толькі б не прачнуцца ад гэтага дзіўнага сну.
Не адразу зразумеў, што стаю ў прахалоднай вадзе, намачыўшы штаніны. Сцягнуў цесныя джынсы і сарваў кашулю, адкінуў гэты цяжар цывілізацыі, як брыдоту. Яшчэ колькі метраў прайшоўся да глыбіні. Нырнуў – і паляцеў, нібы ў паветры.
Неверагодна празрыстая вада!
На дне відаць кожную рыбінку, кожную пясчынку, быццам і не існавала тоўшчы вады. Цёмныя плямы ператварыліся ў яскравыя каралавыя сады: крэмавыя, малочна-белыя, бледна-ружовыя, ліловыя, жоўта-бурыя. Гэтыя барвы, быццам падсвечаныя знутры, здаваліся нерэальнымі. На большай глыбіні колеры пераходзілі ў бура-зялёныя і сіне-шэрыя тоны.
Каралы раслі шчыльнымі зараснікамі, галінаваліся ці падымаліся асобнымі купаламі. Сярод гэтага падводнага лесу парылі, лёталі, круціліся, мітусіліся ці паважна кудысьці дэфілявалі жыхары ўсіх колераў і характараў. Матылі, папугі, ластачкі, вожыкі, лісы, сабакі, ільвы, мандарынкі, нават клоўны і хірургі. Было месца і музыкам: трубачам і флейтыстам. Сустракаліся і больш важныя асобы – кардыналы і напалеоны. На любы густ. Толькі трэба спераду праз злучок дадаваць «рыба-». Будзе амаль тое самае, што ў нас наверсе, толькі з куды большай разнастайнасцю.
Далей ад берага пальмы больш не засланялі агляду – адкрыўся краявід на гару. Яна ўпіралася ў неба няроўным конусам з яго пагоркамі, выступамі, глыбокімі лагчынамі і расшчэлінамі. Вышчарбленая вяршыня нібыта грабянём вычэсвала блакіт небасхілу, затрымліваючы белую смугу. Заходні бок падымаўся больш паката, а ўсходні абрываўся чырванавата-бурымі сценамі. Крутыя схілы да самай вяршыні пакрываў непралазны трапічны гушчар, толькі месцамі з-пад шчыльнай зялёнай коўдры выглядала голая скала, дзе ўжо ніяк было не зачапіцца за стромкі базальт.
Я не заўважыў, як забраўся далёка. Дзякуй бацьку – не шкадаваў грошай на басейн. На новы смартфон мог паскупіцца, казаў, што і з пабітым экранам усё добра бачна, а расколіны толькі абараняюць ад крадзяжу, а вось на месячны абанемент – ніколі не шкадаваў. Хадзілі разам, каб за вечар адмахаць тры ці чатыры сотні метраў на асобнай дарожцы. На гэтых дарожках да мяне і дайшло, што топіць чалавека не вада, а яго ж уласны жах. Цяпер адлегласць на вадзе для мяне вымяралася не метрамі, а хвілінамі.
Травень сядзеў пад пальмай. Пасля нашага гарадскога чаду ён чамусьці не спяшаўся купацца. Мабыць, хацеў, каб гэты бруд на ім яшчэ трохі пратрымаўся. Затое Лабрык залез у ваду, але круціўся на адмеліне, побач са сваім новым сябрам. Гэта выглядала падазрона. Двое быццам змовіліся, нібы нешта ведалі
Успомніўся раптам адзін фільм, таксама з трапічным востравам і прыгожай лагунай: пакуль адзін паміраў ад гангрэны, астатнія забаўляліся і цешыліся жыццём, нібы нічога не здарылася. Я ірвануў штосілы назад да берага – дзякуючы тым жа трэніроўкам дабраўся хутка. Мяне сустрэў шчаслівы рэтрывер.
– Слухай, акулы ў вас тут водзяцца? – спытаў я, аддыхаўшыся.
– Пра акул не турбуйся – іх даўно людажэры зелі, – бесклапотна адмахнуўся Травень.
Я агледзеўся. Лагуна прасцерлася кіламетраў на дзесяць. На ўсходзе і на захадзе ў акіян выступалі скалістыя мысы, замыкаючы заліў ля далёкіх рыфаў. Мы знаходзіліся недзе пасярод гэтага тонкага паўмесяца. За светла-шэрымі стваламі віднелася адзінокая бамбукавая хіжына. Каля гэтага куратніка былі ўкапаны ў зямлю знаёмыя мармуровыя кругі з адтулінамі ў цэнтры, ад метра да двух у дыяметры. Самы вялікі дасягаў метраў трох. Адзін з гэтых круглякоў таксама прыстасавалі пад стол. Ды яшчэ гамак, нацягнуты паміж двума стваламі. Непадалёку збягаў у мора неглыбокі ручаёк – толькі ступні намачыць. Далей па беразе, колькі ні ўзіраўся, адныя пальмы і пясок. Да самых мысаў нікога і нічога, аніякіх прыкмет цывілізацыі.
Па твары гэтага правадыра не зразумееш: жартуе ён ці гаворыць сурёзна? У ягоным свеце цяпер чакай што заўгодна. Не ведаеш, чаму верыць. Толькі цяпер я прыкмеціў, што ў ягоных руках доўгае мачэтэ, а каля ног валяюцца пажаўцелыя какосы.
– Нешта не відаць тваіх людажэраў. – Я сеў побач, у цень.
– Прыпасы скончыліся, цяпер шастаюць недзе па суседніх астравах. – Травень спрытна абсек арэх і працягнуў мне. Па руках сцякаў сок, а ўнутры бялела мякаць.
Я не стаў удакладняць, што хавалася пад «прыпасамі». Відавочна, не какосы, якіх навакол была процьма. Мяне ахапіў ціхі спакой, не хацелася забіваць галаву нечым дурным. Пацягваў сок і назіраў, як у празрыстай глыбіні лунаў скат. Нібыта кінулі ў ваду двухметровае пакрывала з цёмным верхам і белым нізам, а яно ажыло і цяпер, грацыёзна ўздымаючы і апускаючы куты-крылы, плыло над пясчаным дном.
Потым мы пакінулі сваё адзенне пад наглядам лабрадора, а самі палезлі ў бірузу лагуны. Адплылі далёка ад берага – туды, дзе было больш каралаў.
Зялёная трава майго нядаўняга госця выдатна ўпісвалася ў падводны лес: калыхалася, як жывая, сярод рознакаляровага багавіння і прываблівала дробных рыбінак. Некаторыя нават спрабавалі шмыгнуць у гэтую дзіўную чупрыну. Мне і хвіліны не хапала пратрымацца пад вадой, а той – па тры-чатыры хвіліны спакойна круціўся ля дна. Мог надоўга завіснуць на адным месцы, чакаючы, калі з-пад каменя выгляне краб ці з норкі выткнецца мурэна. Ён часам не прафесійны вадалаз?
Толькі Лабрык непакоіўся, бегаў па адмеліне і брахаў, заклікаючы вярнуцца. Ён хоць і любіў пабоўтацца ў вадзе, але зусім не ўхваляў небяспечных заплываў. Разнерваваўся так, што за нашу лёгкадумнасць пацярпелі джынсы: калі мы вярнуліся, я выявіў іх выкачанымі ў пяску, а на левай штаніне дзірку памерам з кулак. Калі так пойдзе далей, то хутка і я буду свяціць лахманамі.
Травень папярэдзіў, што на сонцы мне больш нельга: згару ў вадзе нават хутчэй, чым на сушы. Таму свае магеланавыя планы мне давялося адкласці. Ды і спёка навалілася такая, што не хацелася лезці нават у ценістыя джунглі, а пасля прахалоднай восені яна і зусім здавалася пеклам. Мы выцягнулі з куфэрка яшчэ адзін гамак і расцягнулі між пальмамі. Далей я даведаўся, што гамак з харакатарам: выкульваў назад на пясок, нібы неабезджаны жарабец. Пасля трэцяй ці чацвёртай спробы я здолеў-такі ўтаймаваць свавольніка.
Наступныя некалькі гадзін, самы разгар дня, мы ратаваліся ў цені, пад ціхае шамаценне кронаў.
У галаве круціліся сотні, калі не тысячы пытанняў. Больш за год літаральна пад бокам знаходзіўся гэты цуд. Пакуль мы здавольваліся брудным снегам, салёнай хляботай і шэрым небам, якое магло тыднямі панаваць над Мінскам, гэта райскае месца прыпадала пылам у куфэрку на шафе!
– Травень, дзе ты раней быў? – наважыўся я парушыць спакой. – Чаму не змог да нас трапіць? Іголка была неактываваная?
– Ты дзе яе хаваў?
– Ляжала ў касэтцы, касэтка ў куфэрку, а куфэрак – на шафе. Я толькі пазаўчора яе выняў.
– Ага, а куфэрак мог бы яшчэ пад дубам закапаць.
– Ведаеш, калі пачаць павялічвацца знутры, то лёгка раскрыецца і касэтка, і куфэрак.
– Ці лёгка б зламаў сабе шыю, з ростам у некалькі сантыметраў.
– Палена шыю сабе не зламае! Прапіхнуў бы – і яно б замест цябе ўсё адчыніла!
– Не адзін ты такі хітры, – пасміхнуўся падарожнік па іншых сусветах. – На якім баку ляжала іголка?
– Не ведаю, яна аднолькавая з усіх бакоў Ды якая розніца?
– Не аднолькавая. Уваход і выхад – толькі з аднаго боку. Калі ляжыць уваходам уніз, ніякія хітрыкі табе не дапаможуць. Ніякога супердамкрата не падсунеш, каб перавярнуць на другі бок. Усё таму, што партал у кантролеры проста дэактывуецца. Будзе звычайная дзірка ў метале.
– Навошта такія складанасці?
– Дзверы ў сваю хату чаму зачыняеш?
– Сам ведаеш – не кожнаму госцю рады.
– Бачыў, аж два замкі павесіў, – засмяяўся Травень. – А я вось усё роўна пралез.
– Лічы, што ты прыемнае выключэнне!
– Лічы, што табе пашчасціла, іншыя б ужо павалаклі цябе ў кайданах.
З хвіліну я ўяўляў сябе ў кайданах – у брудзе, на спёцы, недзе на невольніцкім рынку ці ў сырым падзямеллі, дзе доўгія гады буду рабіць  лыжачкай падкоп, пакуль не павесяць. Хто ведае, як тут з правамі чалавека – можа які дзіўны гук. У кожным разе, так сабе будучыня. Пытанняў яшчэ больш, чым было, але ж трэба даведацца асноўнае.
– Надзейна прыдумана, можна спаць спакойна, – пагадзіўся я. – Толькі не разумею, як усё ўпіхнулі ў адну іголку? Гэта ж колькі энергіі патрэбна! Мабыць, яна генеруе больш, чым наша атамная станцыя! Колькі ж яна зараджаецца, каб стварыць партал?
– Іголка не стварае партал – гэта кантролер. Парталы стваралі асобна, іншай машынай, а потым прывязвалі да абекта, які кантралюе браму.
– Значыць, атамнага рэактара ў ёй няма? А як жа трымаць браму адчыненай?
– Энергію можна браць і з наваколля. І яе патрэбна не так шмат, як табе падаецца.
Недзе я ўжо чуў, што энергія ў нашай светлай будучыні будзе больш даступнай, калі да таго часу не пазабіваем адзін аднаго. Мне складаней было зразумець іншае.
– Слухай, калі энергіі патрэбна няшмат, навошта тады зачыняць партал?
Травень толькі цяжка ўздыхнуў, быццам перад ім сядзела малое дзіця.
– Глядзі, замыкаеш у які-небудзь сейф, падключаеш званок, камеру – і ўсё, больш не думаеш, ці просіцца нехта да цябе ў госці! – не здаваўся я. – Не ўсе ж з дурнымі намерамі палезуць! Ведаеш, жалезная заслона не спрыяе нармальнаму развіццю краіны
Травень цярпяліва дачакаўся, пакуль будучы дыпламат ува мне выдыхнецца. Затым гэты лектар па парталах, ляніва церабячы ўласную травінку, размазаў па сцяне ўсе мае магчымыя, нават самыя шалёныя, прапановы:
– Ну няхай, засунеш ты партал у бункер, глыбока пад зямлю, варту выставіш, датчыкі, вогнямёты, лазерную гармату ўпрытык навядзеш А што, калі з другога боку тым жа лазерам першымі шмальнуць? І следам закінуць бомбу – такую, што ад твайго палаца толькі возера застанецца. Браняваная пліта, метр сталі – не перашкода, за секунду выпарыцца. На кожную гайку знойдзецца свой ключ!
Мне не было чаго запярэчыць: любая спроба ўзвесці крэпасць вакол партала толькі ператварала б яго ў вялікую мішэнь. Рашэнне змясціць партал у маленькае вушка можна лічыць геніяльным. Не толькі бяспека, але і непрыкметнасць: бабуля столькі гадоў берагла, і ніхто не ведаў, што за дзіва ў паскрэбаным куфэрку. Ці ведала, але не казала? Калі ведала, то добра разумела, што невядома ў чыёй кішэні можа апынуцца гэтая іголка-кантролер, і невядома што будзе ў галаве гаспадара той кішэні.
Сёння Травень мог нават не спадзявацца на адпачынак, хоць яму і двойчы давялося прайсці праз пекла мезасвету. Я працягнуў допыт:
– Кажаш, ёсць яшчэ іншыя сусветы? Не толькі мой ды твой?
– Хапае.
– Ды колькі ж іх можа быць?!
– Бачыш гэты пясок?
– Хочаш сказаць, што сусветаў як пясчынак на беразе акіяна?
– Больш!
Некаторы час я сядзеў як жаба перад колам: раздавіць яно мяне ці не? Выскачыць з каляіны ці паспрабаваць перавярнуць гэты воз? Розумам не хапіць і наш сусвет, з яго адлегласцямі ў мільярды светлавых гадоў, а тут яшчэ іншыя дадаліся. А можа, гэтая брама – да іншых планет у нашым жа сусвеце? Трыльёны зорак, вакол якіх круцяцца раі планет, –  чаму б не дапусціць, што некаторыя з іх амаль цалкам падобныя да нашай Зямлі? Няма аніякіх паралельных сусветаў, ёсць толькі «чарвяточыны» ў іншыя галактыкі?
Нарэшце, калі мой даводца не з нашага сусвету, то чаму мы разумеем адзін аднаго?
– Травень, а ты сам з гэтага свету?
– Тут і нарадзіўся.
– Калі так, то чаму я цябе разумею?
– Ты мог бы ўжо даўно здагадацца, – пасміхнуўся суразмоўца. – Уключы логіку, не спяшайся з высновамі.
Дзякуй, што даў час. Я задумаўся. У галаве панаваў яшчэ той хаос: там назбіралася ўсяго з розных кніг, часопісаў, фільмаў і гэтых самых інтэрнэтаў, дзе кожны быў вольны плясці што заўгодна. Спачатку перавагу мелі фільмы і інтэрнэты, яны тапталіся па звілінах больш агрэсіўна. Затым аднекуль з глыбіні выступіў высокі, хударлявы мужчына з рэзкімі рысамі твару і арліным носам, у шапцы-дырсталкеры, клецістым плашчы і з выгнутай люлькай у руцэ. Пад яго праніклівым позіркам ютубаўская вольніца адразу падціснула хвост, прыціхла, а затым і галівудская неяк разам скукожылася. Перад вачыма роўным строем прамаршыравалі кнігі з маіх і бацькавых паліц і занялі больш выгадныя пазіцыі.
У гэтым свеце, наколькі я ўжо зразумеў, з магіяй справы не мелі, таму заставалася нешта больш прызямлёнае.
Нашы продкі трапілі сюды? Напрыклад, сотні гадоў таму знайшлі партал большага памеру і пралезлі, без усялякіх ізалятараў. Калі так, тады чаму гаворка Траўня сучасная? Нават не тарашкевіца – гэта наркамаўка! Дзякую кнігам, магу адрозніць. Старажытнабеларуская мова яшчэ больш адрозніваецца ад тарашкевіцы, таму варыянт з продкамі адпадае. Вывучыў? Дзе і калі? Ён дзве гадзіны таму не ведаў, як адчыніць пластыкавае акно. Я не з тых, хто верыць у лухту пра «англійскую мову за дваццаць чатыры гадзіны», нават калі ты геній-паліглот. Застаецца толькі навука.
– Думаю, адказ у цябе на шыі вісіць, – я асцярожна выказаў здагадку. – Калі мы лезлі ў ваду, заўважыў, як ты нешта прыкапаў у пясок, хаця і павярнуўся да мяне спіной. І яшчэ: пакуль мы купаліся, ты ні слова не прамовіў. Толькі свістаў, калі хацеў нешта паказаць.
– Нарэшце! – Травень засмяяўся і выцягнуў з-пад зношанай кашулі срэбрысты медальён. Невялікі, круглы дукач, шчыльна пакрыты вуглаватымі ўзорамі і незнаёмымі сімваламі па ўсім вечку. Яны нагадвалі бенгальскі алфавіт. Не здзіўлюся, калі гэта і ёсць старажытнае брахмі. У майго прадзеда было нешта падобнае: срэбны гадзіннік на ланцужку, які той насіў у кішэні пацёртага піджака. Толькі на гадзінніку замест дзіўных узораў меліся серп і молат у вянку.
– Так і ведаў, што ў цябе партатыўны перакладчык! – я і вокам не міргнуў.
– Транслятар, – паправіў уладальнік чарговай тэхнацуды.
– Ён што, усе мовы ведае?
– Ні адной не ведае, – Травень прыбраў прыладу назад пад кашулю. – Ізноў ты, Стас, логіку адключыў. Такія доўга не жывуць, калі дарвуцца да парталаў. Вас па іншых сусветах за руку вадзіць трэба.
А вось гэта мне не спадабалася. Вельмі не спадабалася. Я напружыўся. Здагадка нібы нажом паласнула па мазгах. Я сеў, потым ускочыў і ўспыхнуў:
– Ведаеш, чытаць чужыя думкі без дазволу – гэта свінства!
– Ага, ты гэта майму Дзічку скажы: толькі пра абед падумаеш – а ён ужо тут!
Гэты злыдзень насалоджваўся маёй разгубленасцю і поўнай бездапаможнасцю. Паспрабуй ні пра што не думаць, калі думкі, наадварот, палезлі ў галаву яшчэ заўзяцей! І кожная прасілася прадэфіліраваць на гэтым подыуме, замест таго каб скінуць каблукі ды даць дзёру. Тыя, што ўсё-такі павылазілі, мітусліва забегалі, туды-сюды, нібы мурашы ад гекона, шалёна наскокваючы адна на адну. А як затаіць, калі ты думаеш акурат пра тое, як гэтыя самыя думкі схаваць? Цікава, шапачка з фальгі дапамагае?
Травень нарэшце злітасцівіўся, спытаў:
– Чаму ж ты маіх думак не чуеш?
– Працуе ў адзін бок!
– Можна і ў адзін бок наладзіць, – пагадзіўся ён. – Але тады б ты мяне не разумеў.
– Дзе ты гэты міелафон надыбаў? Таксама ў дзеда Кірмаша выдурыў?
Няхай мне яшчэ скажа, што з-пад самага носа касмічных піратаў сцягнуў. Травень не ведаў, што гэта за міелафон і пры чым тут касмічныя піраты, але, відаць, сэнс зразумеў.
– Абмежавальнік не чапаю, інакш даўно б з глузду зехаў. Транслятар перадае сэнс толькі таго, што вымаўляеш.
Ты мяне яшчэ і за дурня лічыш. Я забегаў вакол, размахваючы рукамі.
– Навошта тады хаваў ад мяне?!
– Табе і так на сёння хапіла, усё адразу не змесціш.
– Добры ж ты гуманіст! Скажы, як цяпер быць побач з табой? На колькі крокаў мне адысці?
Выкрадальнік думак выцягнуўся ў гамаку, заплюшчыў вочы, адну руку закінуў за галаву, а другой зацерабіў травіну, што звісала на лоб.
– Вось ты даведаешся, што насамрэч думаюць пра цябе твае найлепшыя сябры, – прамовіў ён ляніва. – Ты гэта вытрымаеш?
– Вытрымаю!
– Ну, няхай вытрымаеш. Але і без сяброў застанешся, і новых сабе не набудзеш.
– Мы яшчэ не сябры, табе нішто не замінае мяне падслухаць!
Травіна адарвалася, пакруцілася сіратліва ў пальцах і адляцела ўбок. Пасля гэтай дэпіляцыі Травень узяўся разглядаць неабрэзаныя пазногці – адзін з іх быў зламаны.
– І суседзяў будзеш праз прыцэл разглядаць, – дадаў ён.
– Вось суседзям у галаву і не зашкодзіла б залезці!
– Яны з табою ветліва вітаюцца, а думаюць зусім інакш.
– Галоўнае, што я думаю!
Суразмоўца быццам і не чуў мяне:
– А колькі ў цябе сваякоў? Вось, лічы, потым ты ніводнага і на парог не пусціш. Па тваім камфортным сусвеціку ўсё гэта ўраганам пройдзе. З аднаго боку добра – перастанеш жыць ілюзіямі. А з другога – яно табе трэба?
Травень замоўк, потым рашуча паставіў кропку:
– І я не Бог, каб ведаць усе думкі ды застацца пры сваім розуме.

Мармуровы блокчэйн
Кажуць, што ад моцнага стрэсу губляюць сон.

Не ведаю, як у саміх даследчыкаў, а ў мяне атрымалася наадварот – я адключыўся. Нібы выцягнулі шнур. Мабыць, радыкальны ўзлом усяго светаўспрымання патрабаваў перазагрузкі. Як там казаў Травень? – Па маім камфортным сусвеціку ўраган прайшоўся, вывярнуўшы з коранем векавыя дрэвы.

Прачнуўся я ад таго, што нехта парохкваў і павіскваў пад гамаком.

– Стас, гэта ты пра абед падумаў? – прабіўся праз дрымоту сонны голас Траўня.

– Пра які яшчэ абед? – Я прадраў вочы, павярнуўся, каб глянуць, хто там круціцца, але забыўся, што гамак не ложак – перакуліўся проста на парсюка.

Той выдаў моцны віск і рвануўся ўбок, скінуўшы мяне. Травень весела зарагатаў:

– Вось да цябе і свінства прыбыло – чытае думкі без усялякага транслятара!

Уладальнік віску адбег на бяспечную адлегласць і натапырыўся, паглядаючы на мяне маленькімі вочкамі. Цёмна-буры, шчацінаваты, з выразнымі ікламі кабанчык. Усяго каля паўметра ў карку. Не зразумець: яшчэ падсвінак ці ўжо дарослы кабан? Мяркуючы па іклах, ужо дарослы, проста астраўная карлікавасць не дала падняцца вышэй над зямлёй.

Лабрык, які павінен быў папярэдзіць пра ўварванне, намагаўся пасябраваць з нечаканым госцем, калі не кроўна пабратацца.

– Вось абед і сам прыйшоў. – Я радасна пацёр рукі. – Нясі свой мушкет! Ці чым ты там іх здабываеш?

Парсюк пагрозліва рохкнуў і наўсякі выпадак адсунуўся яшчэ далей.

– На жаль, Дзічок у наш рацыён не ўваходзіць, – Травень выбраўся з гамака, падышоў да яго і пачухаў шчаціністую хрыбціну. – Год таму знайшоў яшчэ малым у джунглях, адбіўся ад сямі. З таго часу так і ходзіць за мной. Прывязаўся, як сабачанё, шкада на абед пускаць.

У адказ даляцела пакрыўжанае рохканне.

Мяркуючы па ўсім, нармальнага абеду тут не знайсці на дзесяткі міль вакол. Голы мармуровы дыск на цурбаке ў хіжыне мог накарміць хіба што непрыемнымі ўспамінамі.

Колькі мы праспалі? Гадзіну? Дзве? Ці ўсе тры? Я неміласэрдна скуб сябе, што здагадаўся скінуць куртку дома разам з тэлефонам. Трапіць у гэты рай і не прыхапіць з сабой камеру! Колька, калі і паверыць, за астатняе жыццё насверліць ва мне больш дзірак, чым сталяр да пенсіі.

Сонца хілілася да захаду. Спёка паступова сунімалася, а з акіяна павеяў прахалодны брыз. Паверхня лагуны пасінела, пакаціліся лёгкія хвалі. Пачаўся адліў, агаляючы палосы мокрага пяску.

Травень схадзіў у сваю бамбукавую хаціну і вярнуўся з невялікім гарпуном. Крытычна агледзеў мяне з галавы да ног, пасля вынес вердыкт:

– Сёння з цябе рыбак ужо аніякі, будзеш даваць парады з берага.

– Якія яшчэ парады?

– Ну як якія – тыя, што з дывана лепш відаць! – засмяўся ён і рушыў у ваду.

Мая скура ўжо ўзялася нездаровай, яркай чырванню, асабліва на плячах. Таму мне заставалася толькі сачыць, як недзе далёка ад берага то знікае, то зноў вынырвае зялёная чупрына. Над плыўцом закружыў чорны фрэгат з белай грудкай – яго метровыя крылы злавесна разрэзалі паветра.

І сапраўды, вельмі карцела даваць парады. Я быў упэўнены, што трымаць трэба правей, вунь на тую шырокую смарагдавую пляміну – там здабыча толькі і чакала, калі па яе прыйдуць. Мінула з паўгадзіны. Недагадлівы лавец усё ніяк не паварочваў да падводнага кландайку, аж вось уверх пераможна ўскінулася рука з гарпуном – на ім забілася вялікая рыбіна. Фрэгат рынуўся было ўніз, на лёгкую здабычу, але ля самай вады перадумаў і зноў узвіўся ўгору.

Да берага Травень дабраўся, заціснуўшы рыбіну ў зубах.

Гэта была кефаль. Магутнае цела, цёмная сінявата-зялёная спінка, бокі і брушка адлівалі жывым срэбрам. Велічынёй амаль з руку, каля чатырох кілаграмаў. Дакладны ўдар гарпуна прыйшоўся ў бок –  проста за жабрамі, не даўшы ніводнага шансу сысці ў глыбіню. Несумненна, прыгожы ўлоў! Добра, што нічога не паспеў параіць.

– Ну, што глядзіш? Бяжы па гаршок! – загадаў здабытчык.

Калі я вярнуўся з адзіным бітым гаршком на ўвесь востраў, Лабрык і Дзічок ужо спрачаліся, каму выпадзе ганаровы абавязак вартаўніка. Яшчэ колькі хвілін таму быў бачны толькі адзін фрэгат, а тут іх ужо назбіралася з дзясятак – кружылі зверху дружным калектывам. Чатыры кілаграмы наўрад ці здолеюць сцягнуць, але ўрваць на месцы паспеюць. Ахова выпала мне. Пакуль Травень цягаў ламачча з зараснікаў, я сцярог рыбу і ад зладзеяў зверху, і ад саміх кандыдатаў у вартаўнікі. Лабрадор трымаўся на дзіва інтэлігентна, цярпліва назіраў за ўсёй нашай мітуснёй. Затое думкі Дзічка было чуваць без усялякага транслятара. Не толькі чуваць, але і відаць здалёк – і так жаласліва благалі, што самому хацелася знарок адысці ці адвярнуцца хоць на хвіліну.

Ламачча склалі на старое кастрышча. Знізу – найдрабнейшае, вышэй – таўсцейшае сучча. Пад самы ніз напхалі сухога какосавага валакна. Я чакаў, што зараз зявіцца трут, крэмень, крэсіва ці, яшчэ лепш, давядзецца да крывавых мазалёў церці палачку аб якую-небудзь трэску. Але туташні аскетычны лад жыцця не надта трымаўся за каменны век. Хітра падмігнуўшы, мой нядаўні госць выцягнуў запалкі барысаўскай фабрыкі. Запалак там заставалася роўна столькі, колькі я пакінуў апошнім разам на кухоннай паліцы.

– Я сёе-тое ў вас запазычыў, – бясхітрасна растлумачыў Травень.

Цікава, як ён правярнуў фокус з пустымі кішэнямі?

Хутка затрашчаў агонь, пад кронамі пальмаў папоўз горкі дым. Нікога не сустрэўшы на сваім шляху, ён павярнуў да нас. І куды б мы ні пераходзілі – дым, як жывы, пераследаваў нас. Неміласэрдна шчыпаў вочы і, несумненна, быў задаволены нашым цёплым гуртам.

Прыгажуня-кефаль лягла на мармуровы стол, які прыціснуўся да бамбукавага курэня звонку. Пасаду галоўнага кухмістара даверылі было мне, але нож перахапілі пры першай жа спробе.

– Стой, так ніхто не робіць, – Травень адабраў яго. – Трэба вось так, ад галавы да хваста!

Спрытна арудуючы, ён за хвіліну ўправіўся з рыбінай. Галава і вантробы паляцелі шчасліваму Дзічку. Ад гэтага відовішча адвярнуўся нават Лабрык: без пярэчанняў саступіў усё канкурэнту. Тушку мы вымылі ў марской вадзе, старанна вычысціўшы нутро ад чорнай плёнкі. Затым цалкам завярнулі ў шырокі бананавы ліст.

Сонца тым часам скацілася да гарызонту. У тропіках яно садзіцца хутка. Аранжава-чырвоны дыск дакрануўся да далёкага мысу – і паверхня лагуны ператварылася ў расплаўленую медзь. Неба заліло цёплым залацістым святлом, а белыя воблакі ўспыхнулі знізу чырванню. Кучавыя горы, здавалася, нерухома завіслі ў вышыні распаленымі кручамі.

Хвілін праз дваццаць палымянны шар патануў у бязмежным акіяне. Даменная печ лагуны пагасла, пацямнелі грабяні хваль. Пажар у воблаках пратрымаўся даўжэй, але хутка дагарэў і ён. І пляж, і лагуну, і сінь акіяна разам накрыла кароткае сутонне. Далёкі прыбой растварыўся ў змроку. Густа-фіялетавае неба раскрэслілі чорныя графічныя сілуэты пальмаў.

Зявіліся першыя зоркі.

Калі нагарэла жару, Травень адгроб галавешкі, раскапаў гарачы пясок і паклаў загорнутую рыбіну ў гатовую печку-ямінку. Прысыпаў зверху. Насунуў бліжэй вугельчыкі і нагрэтыя камяні. Цяпер за асабліва клапатлівага Дзічка можна было не хвалявацца.

Вакол вогнішча цемра насядала сцяной – хоць вока выкалі. Да таго ж дым усё не суцішаўся, таму мы вырашылі прайсціся.

Адліў да таго часу дасягнуў свайго піку. Паміж сілуэтамі пальмаў і амаль чорнай вадой засталася шырокая светлая паласа, на якой блішчалі лужыны.

Над намі  ва ўсёй першазданнай раскошы раскінуўся нябесны купал. На чорным аксаміце высыпала безліч дыяментаў. Яркія, вялікія і недасяжныя. Іх тут зіхацела значна больш, чым у нашых шыротах. Млечны Шлях на гэтым небе пралягаў вышэй, амаль над самай галавой – зорная рака велічава сцякала да краю небасхілу.

З надыходам ночы пахі солі, ёду і выкінутых водарасцей сталі выразнейшымі. Цыкалі цвыркуны, недзе стагналі буравеснікі, з зараснікаў даляталі крыкі невядомых птушак. І няспынны, далёкі рокат прыбою.

У цёмнай глыбіні раз-пораз спалахвалі шлейфы блакітных іскраў.

– Хто гэта, электрычныя вугры? – спытаў я.

Травень пляснуў мяне па плячы і да каленяў зайшоў у ваду – яго ногі ахутала мяккае, зелянавата-блакітнае ззянне. Сунуў рукі – і яны таксама апынуліся ў светлавых каконах. Нявідзімыя светлякі на нейкі момант ажывалі, быццам самі хацелі разглядзець, што ўварвалася ў іх калонію, а потым гаслі. Я пабег па плыткаводдзі – быццам па мінным полі: кожны крок выбухаў блакітнымі сполахамі, пакідаючы ззаду ланцужок згасальных слядоў.

Але мяне дагнаў трывожны вокліч:

– Я б табе не раіў тут бегаць – наступіш на ската!

Я стаў як укопаны. Сам дарадца спакойна пабрыў па вадзе, засмяяўся і адкрыў таямніцу:

– Хадзі як дзед стары, не адрывай ног ад пяску. Скат пачуе вібрацыю і сам адпаўзе.

Потым мы плавалі ў гэтым фантастычным ззянні. Кожны ўзмах рукі, кожны рух спараджаў мігатлівае воблака, якое то дзялілася, калі мы разыходзіліся, то зноў злівалася ў адно цэлае. Травень растлумачыў, што гэта – планктон, аднаклеткавы, з нейкімі там біялюмінесцэнтнымі ўласцівасцямі. З першага разу і не вымавіш: некаму ж падабаецца ў нашым свеце даваць складаныя назвы. Толькі біялогія, ніякай магіі.






Калі мы вярнуліся – вячэра ўжо была гатовая.

Травень выграб з пяску гарачы скрутак і развярнуў яго на мармуровым стале. Пад пальмамі паплыў водар пячонай рыбы. У жываце нібы гармонік зайграў. Я ўспомніў, што за ўвесь дзень у роце анічога не было, акрамя салёнай вады. Раніцай як задаволіўся чаем з двума тонкімі бутэрбродамі – так і прабадзяўся да вечара.

Пакуль апетытныя кавалкі стылі, зводзячы з розуму і мяне, і лабрадора, галоўны кухмістар збегаў у джунглі. Вярнуўся з гронам дзікіх бананаў – дробныя, да таго ж зялёныя, але згаладаламу воку ўсё зойдзе.

Я накінуўся як воўк. Травень не спяшаўся, відаць, маміны цукеркі яшчэ не прайшлі. Лабрадору дасталася трэцяя частка. Толькі вось мы памыліліся, аддаўшы адразу ўсё. Лабрык, як і ўсе сабакі, ніколі не жуе – неімаверна душачыся, пракаўтнуў сваю порцыю амаль імгненна. Потым зноў пусціў у ход увесь свой акцёрскі талент, які заслугоўваў толькі «Оскара»: ад неверагодна благальных вачэй да штурхання носам пад руку і кранальных узмахаў лапай. І ні кроплі сораму за цэлую палку сервелату. Прабач, мы сваё сумленне таксама недзе выкінулі.

Дзічок кудысьці знік, так і не дачакаўся. Відаць, ведаў, што ягоны ліміт ужо вычарпаны.

З-за далёкага мысу на ўсходзе выкаціўся вялікі чырвона-аранжавы дыск, праклаў да берага залацістую сцежку. Зоркі адразу памерклі. Неўзабаве свяціла паднялося вышэй, паменшылася, пабялела і заззяла на ўсю моц. Чорная паверхня лагуны засрэбралася. Ствалы пальмаў выразна акрэсліліся, на белы пясок ляглі перыстыя ўзоры. Стала відаць нават нашыя сляды. Востраў ахутала халоднае містычнае святло. У гэтай глыбокай таемнай цішыні застыла ўсё, замоўклі нават птушкі, толькі чуўся лёгкі плёск хваль.

Я не верыў сваім вачам: Мора Дажджоў, Мора Спакою, Мора Яснасці Акіян Бур! Ды нават ні разу не трымаўшы ў руках падручніка па астраноміі, пазнаеш гэтыя знаёмыя плямы. Месяц. Наш Месяц. Наш Месяц узышоў над гэтым светам! А калі наш, то чаму б і не наша Зямля?

Павярнуўся да Траўня – той пацягваў сок з арэха і насалоджваўся жыццём: тым, што сёння кудысьці сцягаўся; што на стале ежа, якую здабыў відавочна не быдлячай працай; што спякоту змяніла прахалода; што гэтыя два чужынцы бавяць яго  Усё яго задавальняла. Але не мяне.

– У вас тут толькі адзін месяц? – пачаў я здалёк.

– Навошта нам некалькі?

– Ну вось і спрабую даведацца.

– Нам і аднаго хапае. Навошта ён табе?

– Ведаеш, у нас кіношнікі, каб паказаць іншую планету, малююць на небе некалькі месяцаў. Абавязкова трэба цэлы рой, і каб адзін – ледзь не на паўнеба!

– Ага, на паўнеба, – усміхнуўся Травень у сваёй звыклай манеры. – І добра ім там жывецца?

– Каму? – не зразумеў я. – Прадзюсарам? Ды ў іх грошай куры не клююць

– Туземцам! – перабіў мяне Травень. – Каб было некалькі месяцаў, мы б з табой ужо патапіліся. Ці калаціліся б зараз вунь на той гары.  А калі яшчэ на паўнеба, як ты кажаш, то і самога вострава б не знайшоў. Яны чым думаюць, гэтыя твае пра-дзю-са-ры?

– Грашыма, – узброіўся я чужымі словамі. – Напішы ды ў рамачцы на сцяне павесь сваю фізіку.

Далей я распавядаў пра адзін вядомы фільм, дзе сінія чалавекападобныя туземцы спакойна гуляюць сабе па джунглях. Нават па востраве ў акіяне. І таму акіяну і спраў няма да газавага гіганта ў небе ды яшчэ да дзясятка іншых суседзяў-месяцаў – у яго свая амплітуда прыліваў і адліваў. Законам Кеплера і Ньютана там няма чаго рабіць, мяжа Роша таксама можа адпачываць.

Суразмоўца пачухаў патыліцу, дакладней, пашабуршаў пяцёрняй у сваёй сакавітай траве: кухня кінаіндустрыі была яму невядомая. Усе гэтыя словы – прадзюсары, сцэнарысты – нічога яму не гаварылі. Пусты гук, як бы там ні стараўся транслятар.

– Калісьці я быў у свеце, дзе два месяцы – больш туды ні нагой, – прызнаўся Травень. Паказаў на трохмятровы мармуровы дыск побач з намі. – Адзін вось як гэтая манета. Другі – куды меншы, памерам з яблык, мабыць, на далёкай арбіце. Яны іншага колеру: зялёны гігант і чырвоны карлік

Травень замоўк, успамінаючы, відаць, нешта надзвычайнае.

– Ну і як? – не вытрымаў я доўгай паўзы.

– Ніяк, – засмяяўся валацуга. – Два дні на дрэве прасядзеў, пакуль прылівы не адышлі. Там кожнае дрэва на раўніне – з кіламетар вышынёй, усе на каранях-хадулях. Вада да ста метраў падымаецца, хоць тое мора невядома дзе – па сушы хвалю на сотні кіламетраў гоніць. А ноччу відаць як удзень, кожны лісцік пералічыш.

– Ух ты! Ведаеш, я б там з радасцю прасядзеў два дні!

– Па вушы ў гразі, – дадаў Травень. – Пасля адліву нідзе не пройдзеш, з кораня на корань, як малпа, пераскокваеш Паляну абысці – той яшчэ квэст, на цэлыя суткі. І зямлю ўвесь час трасе, дрэвы хадуном ходзяць, а зверху вулканічны попел сыплецца.

– Ведаеш, калі месяц вялікі і зялёны – там можа быць жыццё! –зарадаваўся я, быццам сам яго адкрыў, засталося яшчэ назву ў свой гонар даць.

– Зялёны – не абавязкова расліннасць.

– Ты атмасферу змог разгледзець?

– Там і ўнізе жыцця хапае, – адмахнуўся Травень. – Дзень пасядзіш з рудымі малпамі на галінах – наверх глядзець не захочаш.

– Ведаеш, мы ўжо паўстагоддзя таму на Месяц высадзіліся, – пахваліўся я з асаблівай ўрачыстасцю. – Пакінулі там сляды, сцяг паставілі. А ў вас як?

– Нам туды нельга.

– Чаму? Няма на чым лётаць?

– Нельга туды лётаць, – адрэзаў Травень.

Усяму свой час, як казаў Эклесіяст час маўчаць, і час гаварыць. Лепш пачакаць – само адкрыецца. Ну, маўчаць мне ніяк не ўдавалася. Мільён пытанняў у чарзе, і кожнае лезла, штурхаючы лакцямі адно аднаго.

– Слухай, ты ў той свет таксама праз іголку трапіў? – не сунімаўся я.

– Не, ёсць розныя шляхі. У кожным каралеўстве свае магчымасці.

– І што гэта за магчымасць?

– Дзве манеты аддаў за гэтую магчымасць.

Травень чамусьці не імкнуўся выдаваць мясцовыя таямніцы. Але ж мне не даруюць, калі вось так проста прыпыню збор звестак.

Я пераскочыў на мясцовую валюту:

– Здаецца, дзве манеты – гэта не так і шмат, у нас цэлыя заробкі аддаюць, каб толькі на мора зездзіць. А што за манеты? Пакажаш?

– Ды вось яна, ты на ёй свінячыш, – засмяяўся турыст-міжсусветнік і весела палёпаў па мармуровым стале, які быў зашмальцаваны рыбіным тлушчам і заліты ліпкім сокам.

– Што?! Гэта манета? – не паверыў я. – Ізноў жартуеш? Яна ж больш за метар! Дзе такую кішэню знайсці?

– А навошта ў кішэню? Каці сабе куды трэба.

– Яе цэлым гуртам штурхаць трэба!

– Ага, затое і не скрадзеш, – засмяяўся Травень.

Уладальнік гэтага вялікага наміналу падвёў мяне да дзвюх большых манет, на трэць укопаных у зямлю, і ласкава пагладзіў па мармуры.

– Не абавязкова кудысьці каціць, вось, яны мне ўжо не належаць. Яшчэ адна на дне ляжыць – гадоў дваццаць таму там плыт перавярнуўся. Я тую ўтопленіцу месяц таму набыў за чорную пярліну, а потым абмяняў на адну цацку ў дзеда Кірмаша.

– Што, проста на дне ляжыць? І з абарачэння не выходзіць?

– Каму так хочацца ля парога чатыры тоны паставіць – хай лезе і выцягвае.

– Ведаеш, можна збыць манету, а потым схаваць так, што ніхто не знойдзе! – Прачнуўся ўва мне ўнутраны зладзюжка.

– Ага, хавай, калі няма чым заняцца. Ніхто з цябе душу вытрасаць не будзе, манета пойдзе далей па руках.

– А што, калі вазьму молат і раструшчу на дробныя кавалкі? – Зладзюжка адступіў, затое забурчаў сабака на сене. –  Калі на пыл сатру, што тады?

Травень уздыхнуў, мабыць, я яго ўжо добра дапёк. Ну, пацярпі, калі прывёў на сваю галаву.

– Кошт не ў каменні. Ён у самім факце зяўлення гэтай манеты на свет. Тады, калі яе выцесалі ў мармуровым кареры. Яна фіксуецца адразу ж пасля першага разліку.

– І дзе яна фіксуецца?

– Ды нідзе. – Травень паглядзеў на мяне, разгубленнга, і пастукаў пальцам па скроні. – Вось тут, калі цяжка ўявіць інакш.

Я налічыў на адкрытым усім вятрам рахунку аж дзевяць гэтых манет, ды яшчэ адна ў хіжыне, таксама засвінячаная. Паспрабуй яго абчысці! Ні рукамі, ні трактарам: вусныя транзакцыі – гэта наша ўсё. Калі ў гэтым свеце ўмеюць думкі чытаць, то банкі могуць адпачываць.

– Дык гэта ж блокчэйн! – Мне аж дух захапіла, хоць, здавалася, пасля сённяшняга ўжо цяжка было чаму-небудзь здзівіцца.

– Ага, блокчэйн.



Пастка
Транслятар, на дзіва, знайшоў блокчэйн у памяці Траўня. Прадзюсераў і сцэнарыстаў адолець не змог, а з гэтым справіўся. Відавочна, таму што спачатку трэба было растлумачыць сутнасць самой кінаіндустрыі – падазраю, што яе тут проста не існавала.
Праўда, па якім курсе хадзілі двухметровыя манеты і што на іх можна купіць – я так і не зразумеў. Травень, шчыра кажучы, не асабліва і намагаўся растлумачыць. Ён раптам замкнуўся, адказваў неахвотна, коратка, стаў нейкім задуменным. Мабыць, ужо стаміўся ад мяне. Размова больш не клеілася, таму я вырашыў прайсціся. Ды і поўны Месяц толькі запрашаў на начны шпацыр.
За мной падаўся і Лабрык.
Калі застаешся адзін, сам-насам, прыходзіш неяк да сябе.  Прыпыняешся. Заўважаеш тое, што ў мітусні пралятае міма. Мне было не да людажэраў, якія маглі шастаць недзе побач. Калі гэта не чарговы жарт – усё адно не да іх. Мне стала сумна. Дагэтуль я ніколі не разумеў герояў, якія, патрапіўшы ў іншы свет, адразу думалі, як вярнуцца дадому. Так хваляваліся, што зямля курэла пад нагамі – увесь аповед, да апошняга сказу, быў пранізаны гэтым нудным жаданнем. Навошта тады лезці ў парталы? Шукаць прыгоды, каб потым уцякаць ад іх? Сядзелі б далей на дыване, гора-валацугі. Але калі ў цябе бацькі, ды іншая радня Няхай і не заўсёды з імі ладзіш, але ўсё ж такі радня. Калі твая кватэра яшчэ не ператварылася ў пляцоўку пад Вердэнам, – станеш сам падобным на гэтых самых зануд.
Праз некалькі гадзін бацькі вернуцца дадому, калі ўжо не вярнуліся. Знойдуць пасярод пакоя абгорткі і куртку на ложку з зараджаным тэлефонам у кішэні. Званкі сваякам, сябрам ды іншым знаёмым нічога не дадуць. Адсутнасць лабрадора толькі дадасць таямніцы.
Травень яшчэ ні словам не абмовіўся. Здаецца, не з тактоўнасці – яму ўсё адно, дзе я сёння заначую. Але калі ўявіш заплаканую маці ў аддзеле паліцыі – сам запросішся назад. Уваскрашэнне ў стылі Тома Сойера, дзе ўтапельнікі прыходзяць на сваё ж пахаванне, выглядала б эпічна, але іншым разам. Трэба было вярнуцца не пазней за другую гадзіну ночы. Так і бачыў яскравую карціну – як зяўляюся ў пакоі ніадкуль, прасякнуты наскрозь дымам, абгарэлы на сонцы і з вялізнымі зялёнымі какосамі ў руках. Як там ваш ваяж у Гродна? Пабачылі шмат чаго цікавага? Дзякую, што не ўзялі: не сёння-заўтра мае ж уласныя рукі адправілі б іголку на ранейшае месца – на доўгія гады ў цемру касеткі. І маё сусветаўспрыманне назаўсёды б засталося ранейшым.
Цікава, як ідзе час у гэтым свеце? Калі адпаведна нашаму, хвіліна ў хвіліну, то застаецца толькі знайсці гадзіннік. Праўда, я не падумаў, што востраў знаходзіцца на іншым мерыдыяне, а гэта значыць – пасунуўся і дзень. Не здагадваўся я і пра тое, што перыяд абарачэння гэтай Зямлі мог адрознівацца ад нашай. Нават калі б яно адставала ці ішло наперад на дзесятыя долі секунды, то розніца, калі адлічваць ад нашай новай эры, набегла б на некалькі гадзін. Калі так, на колькі тады павялічыўся для мяне светлавы дзень? І на колькі б я памыліўся, вярнуўшыся дадому?
Толькі я баяўся вяртання. Дзверы ў гэты сусвет маглі зачыніцца назаўжды. Хто я такі для Траўня? Ці можна назваць сяброўствам усяго адзін дзень знаёмства? Мы з ім яшчэ не прайшлі ні агонь, ні ваду, каб закласці падмурак чагосьці больш трывалага. Ён мне нічога не павінны. Хутчэй за ўсё, я для яго – як дым з таго вогнішча: зявіўся на хвіліну і знік без следу. Павесяліцца і забудзе, што быў такі госць. Заўтра прывалачэ іншага Стасіка, з майго ці нейкага яшчэ свету, які не папросіцца назад толькі таму, што бацькі будуць хвалявацца.
Што я змагу прапанаваць Траўню? Паказаць вуліцы Мінска? Хіба што з кіслародным балонам за плячыма, калі ён не ўдаваў з сябе ахвяру газавай камеры. Што наша цывілізацыя зможа яму даць? Ён і так шчаслівы, на гэтым першабытным востраве. Ды і не хапала яшчэ, каб сюды пачалі цягаць пластык і іншую дрэнь. Тэхналогіі? Якія адстаюць на сотні гадоў ад тых, што ён мае ў кішэнях. З тым жа поспехам Том Сойер з дзевятнаццатага стагоддзя можа прапанаваць мне кола на палцы.
Побач ціха трухаў Лабрык. Гэтага дня яму таксама хапіла. Мог бы ўжо скласці лапы пад гамаком ды драмаць, але, мабыць, хацеў набрацца гэтай вольніцы пра запас. Не параўнаць з гарадскім паркам, дзе штораз – адны і тыя ж сцежкі і бясконцыя ногі. І цесная сабачы загон, у якім не развярнуцца. Можна не сумневацца: ён усімі чатырмя лапамі за тое, каб застацца.
Каб быў тэлефон, я б даўно пасадзіў батарэю, здымаючы ўсё запар. А рэшту зараду пакінуў бы на прывітанне. На фоне лагуны просьба не хвалявацца выглядала б пераканаўча. У адрозненне ад абяцання вярнуцца праз пару дзён – я сам сумняваўся, што стрымаю слова: тыдзень-два, а то і месяц тут праляцяць імгненна, як у Пітэра Пэна. Затое абышлося б без розшуку і паходаў да псіхолага. Прапанова зберагчы таямніцу была б залішняй: бацька выдатна разумее, што партал канфіскуюць хутчэй, чым высахнуць чарнілы на паперы. Далей заставалася б толькі паменшыць і прапіхнуць тэлефон у вушка-партал, а следам – два-тры неаблупленыя какосы, якія ўжо ніякі штучны інтэлект не здольны згенерыраваць.
Можна толькі ўявіць вочы тых, хто ўбачыць, як матэрыялізуюцца пасярод стала вялізныя арэхі.
Я развярнуўся і пашыбаваў назад.
– Слухай, Травень, на колькі дзён мне можна тут застацца? – спытаў я з лёту.
Травень, здаецца, задрамаў у гамаку, таму мне давялося паўтарыць.
– Ды хоць назаўсёды заставайся, толькі лапці мае не чапай.
– Я табе свае аддам, як дазволіш, – зарадаваўся я. – Красачы яшчэ як патрэбяцца! У іх можна па цвіках хадзіць! Я ў старых на лецішчы аднаго неяк злавіў, тырчаў з дошкі – і хоць бы што! Так з гэтай дошкай і пайшоў. А ў гэтых падэшва яшчэ таўсцейшая...
– Не патрэбныя мне твае красачы, у іх ногі зварацца. – Абнуліў Травень маё мыта. – Жыві, колькі хочаш, ты мне не замінаеш. Калі надакучым адзін аднаму – пабудуем табе жытло асобна, за мілю адсюль ёсць ручэй. Хіба што інспектар заявіцца, але можна адбрахацца.
Што за інспектар – мне пакуль было не да гэтага. Мяне несла на сваёй хвалі.
– Ведаеш, мне гэта... – замяўся я. – У цябе аловак ёсць?
– Усякага смецця не збіраю. Навошта ён табе?
– Тады вуглём на какосах напішам! – не разгубіўся я, бо і чакаў нечага падобнага. – Ты можаш іх трохі паменшыць? Трэба паведамленне перакінуць, каб мае з глузду не зехалі.
Травень пацёр пальцам нос, потым правае брыво.
– Ізалятара мала засталося? – Унутры нібы спружына сціснулася. Вось гэты востры дэфіцыт паставіў бы мяне перад цяжкім выбарам.
– Ізалятара яшчэ хапае, але партал дэактываваны.
– Як гэта дэактываваны?
– Нехта з таго боку перавярнуў яго.
Нешта ўнутры абарвалося і паляцела далёка-далёка ўніз, нібы ліфт, у якога на самым верхнім паверсе лопнулі ўсе тросы, і ён паімчэў праз цёмную шахту насустрач зямлі. І ў гэтай цеснай кабінцы застылі ў маўклівым крыку людзі-думкі, якія толькі-толькі пачалі будаваць свае мары.
– Гэ-та не-маг-чы-ма, – выдавіў я праз хвіліну. Голас стаў чужым. – Дома нікога не было! Мае толькі сярод ночы павінны прыехаць!
– Ага, немагчыма. – Травень нават не намагаўся зрабіць хоць які спачувальны выгляд. Спакойна расцянуўся ў гамаку і ўтапырыўся ў перыстую крону над сабой, скрозь якую прабіваўся месяц. – Можаш праверыць, кантролер на стале.
Я схапіў самую яркую галавешку са згаслага вогнішча, заляцеў у хіжыну, амаль навобмацак знайшоў іголку, размазаўшы ліпкую лужынку па стале яшчэ больш, і выбег назад. З таго боку вушка віднеліся чорныя абрысы пальмаў, Травень у гамаку, месяц, горка чырвоных вуглёў, але толькі не мой пакой. Колькі ні вадзіў па баках – аніякіх прыкмет на нешта іншае.
– Чаму ж ты адразу не сказаў?! – крыкнуў я.
– Хацеў, каб ты выспаўся спакойна. А заўтра ўжо перажывай, колькі хочаш.
Мабыць, я пабялеў, як гэты Месяц у небе, бо, зірнуўшы на мяне, Травень бестурботна махнуў рукой:
– Клопат вялікі, з гэтым парталам. І тут можна пражыць. Рыбы хапае, крабаў хапае, будзем за пярлінамі ныраць. Жаніцца захочаш – выкрадзем табе жонку ў людажэраў, перавучым гатаваць па-нашаму.
– Ты хацеў... клопат вялікі... – Я апусціўся на пясок побач.
Перад вачыма ўсё паплыло. Зазвінела ў вушах.
Хто ж здагадаецца пакласці патрэбным бокам гэтую дурную іголку? А калі яна вернецца на сваё ранейшае месца Паўвеку праляжала ў касетцы і яшчэ столькі там праляжыць, нікаму не патрэбная. А то і зусім на сметнік выкінуць: бацька не любіў захарашчваць жытло, заўсёды імкнуўся высяліць старыя рэчы. Каб маці яго не стрымлівала, то і молі не было б чаго ў нас рабіць. Калі гэта адзіны партал у мой свет – я тут назаўсёды.
– Спадзяюся, ты мяне Чацвяргом не назавеш, – уздыхнуў я пасля доўгага маўчання.
– Чаму гэта я мушу называць цябе Чацвяргом?
– Таму што сёння чацверг, а не пятніца, – падкрэсліў я. – Ведаеш, у нашага Рабінзона Круза было больш шансаў вярнуцца дадому Разумееш? Дваццаць сем гадоў на востраве – гэта не ўсё жыццё! Гэта хоць нейкая, але была надзея!
Не ведаю, як там стараўся транслятар, які сэнс даводзіў да рамантыка-валацугі, але той зразумеў, што я такі самы нудзяр, як у тых кніжках: не паспеў надыхацца, а ўжо захацеў дадому. Цяпер усе астатнія дні буду толькі гэтым і жыць.
– Ды не хвалюйся ты, падумаем, пашукаем, мо што і трапіцца, –  Травень закінуў рукі за галаву. – Сходзім да дзеда Кірмаша, у яго кішэнях усялякага дабра хапае. Клопат вялікі!


Мы з Колькам стаялі на даху нашага дзевяціпавярховага дома. Я трымаў у руках медальён-міелафон і круціў рэгулятар пад срэбраным вечкам, прыслухоўваючыся да думак сябра.
«Што гэты белабрысы задохлік там усё круціць?» – неўзабаве пачуў я вынік тонкай налады.
Гэта я – задохлік?! Ды яшчэ белабрысы? Мы ж цябе колькі разоў з сабой на возера бралі! Мой бацька ніколі не пярэчыў, а ты, паскуда, пра мяне Свайго бацькі няма, дык вырашыў майго прысабечыць?
«Каб на возера з сабой не бралі, то я б гэтага дурня даўно паслаў лесам» – здзекліва данеслася з медальёна.
Я не вытрымаў і з усёй сілы ўрэзаў Кольку па сківіцы. Той у даўгу не застаўся – даў у адказ. І мы счапіліся, як вясновыя каты, пакаціліся па даху, тузаючы адзін аднаго. Недзе побач загрымацеў трамвай. Мы пачалі хутка памяншацца.
– Ну што я табе казаў? – зароў я пераможна, ухапіўшы найлепшага сябра за грудкі. – Бачыш? Мы памяншаліся! І Травень быў, і ў лагуне купаліся! А ты, дурань, мне больш ніхто!
У гэты момант аднекуль наляцела гіганцкая страказа, вырвала мяне з моцных рук Колькі і панясла над горадам. Проста да школы, дзе на парадным ганку стаяла Ніна Іванаўна і строга глядзела на мяне, прытрымліваючы акуляры адным пальцам.
– Бяляк, без бацькоў можаш больш не зяўляцца, – металёвым голасам адчаканіла яна. – Нават не думай! Не пушчу!
Я спрабаваў адказаць, што іголку нехта паклаў не тым бокам, але мой крык захрас у грудзях... І ў гэты момант нешта ляснула над самым вухам.
Я расплюшчыў вочы. Непраглядная цемра. Дзе ложак? Дзе вакно? Дзе цьмяное святло начной вуліцы? Рэзкі халодны спалах выхапіў каленчатыя бамбукавыя ствалы. Другі спалах, даўжэйшы, дазволіў разгледзець, што ляжу проста на падлозе, на голай цыноўцы. Побач злева нехта спаў. У нагах скруціўся Лабрык – сілуэт яго ўзнятай галавы на імгненне акрэсліўся на фоне рашэцістай сцяны. Раскаціўся працяглы грукат грому.
Не адразу дайшло, куды мяне занесла. Успомніў, як перад самым сном бясконца трос іголку – у вушку нічога не зяўлялася, толькі свяціўся жар вогнішча, якое пакрывалася шэрым попелам. Праваднік праходзіў вушка наскрозь, нідзе не знікаў. Пасля гэтага я скруціўся на цыноўцы абаранкам, падцягнуўшы калені да падбароддзя
Наляцеў моцны шквал, застагналі, заскрыпелі ствалы, запалохана зашалясцела важкае лісце. Абрынуўся лівень. Суцэльная сцяна вады, нібы мора перанеслася на неба і адразу ж рынулася назад. За тонкай сценкай грымела і бліскала без супынку. Усе гукі патанулі ў гэтым ніагарскім вадаспадзе. Звонку ў бесперапынных сполахах маланак пальмы гнуліся ледзь не да зямлі, а лахматыя кроны выварочваліся навыварат.
У пусты праём, які зваўся дзвярыма, з кожным парывам урывалася хмара пырскаў. Пясок і цыноўкі на падлозе прынялі ўсё гэтае шчасце на сябе. Адступаць не было куды: струмені вады намагаліся дацянуцца да нас і праз шчыліны паміж бамбучынамі.
Хіжа хадзіла хадуном, быццам за яе звонку ўзяўся разюшаны волат. Мне здавалася, яшчэ крыху – і сарве гэты хісткі дах з пальмавага лісця ды панясе ў якую-небудзь краіну Оз. А потым вымеце і нас саміх – да Смарагдавага горада наўрад ці дацягне, а вось пасярод лагуны скіне хутчэй за ўсё.
Нябесны апакаліпсіс працягваўся хвілін са дваццаць, потым усё сціхла. Чулася інтэнсіўнае капаценне, плёск і шыпенне марскіх хваль, якія набягалі ледзь не да парога. Але рана выдыхнуў. Менш чым праз паўгадзіны абрынулася новая хваля залевы. Ізноў грымацела, палыхала, неміласэрдна выгіналіся пальмы, а пад дах урывалася хмара кропель. Не так моцна, як у першым разам, але ўсё з той жа неімавернай лютасцю. І гэтак разоў пяць-шэсць за ноч. Я збіўся з ліку: лівень накочваўся з кароткімі перапынкамі, на шчасце, з кожным разам усё слабей і слабей. Мы сядзелі з Траўнем, прытуліўшыся спінамі адзін да аднаго, і трэсліся, як асінавыя лісты. Наскрозь прамоклыя і змерзлыя. Паміж намі намагаўся ўціснуцца не менш прамоклы, перапалоханы рэтрывар.
Калі б мне раней сказалі, што ў тропіках можна ўдубець Не патрэбен мне ні гэты свет, ні тым больш той, што з двума месяцамі, нічога, – хутчэй бы апынуцца ў цёплым ложку. Закутацца ў тоўстую коўдру і прыгубіць гарачай кавы. І халера з імі, з гэтымі прыгодамі: я з канапы, у ютубах наемся гэтага шчасця.
Гадзіны праз чатыры нябесны канцэрт завяршыўся. Вецер раптам суцішыўся, марскія хвалі адступілі. Усталяваліся цішыня і спакой. І, як нічога і не было, застракаталі цвыркуны. Недзе ўдалечыні, у начной цемры, застагналі буравеснікі. З-пад страхі, дзе засеў гекон, даняслося ціхае:
– Чык-чык-чык!
Наш вартаўнік-губіцель замоўк, а праз некалькі хвілін ізноў выдаў кароткую тыраду, быццам зладзіў начны абход:
– Чык-чык-чык.
Травень заснуў, відаць, усе гэтыя стыхіі сталі для яго чымсьці будзённым: памёрз, патрэсся і забыўся. Прайшло ліха – ды і добра. Мне неяк удалося сагрэцца. Дрыжыкі прайшлі, але замулелі згарэлыя на сонцы плечы: як ні павярніся, нагадвалі пра сённяшнюю лёгкадумнасць. Нездарма Лабрык намагаўся выцягнуць нас з вады.
– Чык-чык!
Ноччу ў галаву лезе што заўгодна, толькі не добрае і светлае. Як там мае? Мабыць, ужо прыехалі з паліцыі, а не, дык заўтра напэўна заявяцца ў аддзел. Ніхто нічога не знойдзе. Следчыя галаву зламаюць, разбіраючы кожны кадр з камеры нашага падезда, а потым закрыюць справу: няма цела – няма і крыміналу. Без вестак зніклы чарговы дурань. Праз які год у сямі народзіцца другі Стасік, больш разважлівы і адказны, які не суне носа ў розныя парталы. А менш адказнаму варыянту на вясковых могілках насыплюць горку жоўтага пяску ды паставяць помнік, хоць нейкі, каб было куды прыводзіць унукаў.
– Чык-чык-чык...
Калі вас мучаюць начныя жахі, Пітар Філіпс у сваім апавяданні «Сны недатыкальныя» раіць узяцца за кольт сорак пятага калібра – і прыстраліць тую пачвару, што мае дурную звычку ганяцца за вамі. У маім выпадку кольт дае рады і благім думкам. Калі іх проста гнаць ад сябе – абавязкова палезуць назад, ды яшчэ і горшыя з сабой прывядуць.
Пасля пятага стрэлу цёмныя шэрагі значна парадзелі. Удалося пераключыцца на іншае. На тое, што даўно свярбела недзе ў глыбіні, але ўсё не ставала часу выцягнуць гэтую стрэмку. Засела яшчэ з першых гадзін на гэтым востраве. Што менавіта? Не ўсё ўпісвалася ў гэтую трапічную карціну. Блакітныя вочы, ільняная кашуля... мог бы закапаць куфэрак яшчэ пад дубам. Пад дрэвам, якое ў тропіках зусім не расце... Ці транслятар перадаў нейкі адпаведнік дуба? Дзе астатнія людзі? Адныя пытанні. Думкі цяклі павольна, блыталіся, як пяны на балоце, усё ніяк не маглі ўхапіцца за патрэбную нітку.
– Чык... чык... чык...

Крабава купель
Здаецца, мне ўдалося заснуць, бо калі расплюшчыў вочы, звонку ўжо панаваў дзень.
Я выбраўся з хіжыны. Сонца паднялося даволі высока, але яшчэ не прыпякала. Лагуна супакоілася, па паверхні гулялі толькі лёгкія хвалі. Яны набягалі на пясок, рассцілаліся тонкай белай коўдрай, ахутвалі ступні і неўзабаве адступалі. Навыкідала водарасцей: бурыя стужкі і зялёныя купкі ляжалі па ўсім берагу, сярод іх капашыліся крабы. Цёпла, ціха і спакойна. Здавалася, нібы ноччу і не было аніякага катаклізму.
Травень пахаджаў непадалёку. Раз-пораз ён выцягваў з водарасцяў ракавінкі, нешта разглядаў усярэдзіне, потым адкідваў убок. Побач круціўся Лабрык. Убачыўшы мяне, рэтрывер з радасцю паляцеў насустрач.
Зялёная трава гаспадара вострава буяла пад сонцам нязломнасцю і яскравай сакавітасцю. Ніводная сцяблінка не зламаная. Цікава, як яна не камячыцца ў сне? Бачыў жа, што валяецца як хоча: і на спіне, і на баку, і на жываце, раскінуўшы рукі і ногі, бы вадамерка на сажалцы. І  ніякіх нязручнасцяў яму гэтая прычоска не стварае.
– Табе гуманітарку ніхто не падкідвае? – спытаў я, падышоўшы.
– Якую яшчэ гуманітарку?
– Ну як якую – тую, што кожны пісьменнік сваім бедалагам скідае.
Травень з цікаўнасцю паглядзеў на мяне. Натхнёны гэтай увагай, я надаў свайму голасу больш лектарскага тону:
– Ведаеш, Даніэль Дэфо дазволіў свайму астравіцяніну забраць з разбітага карабля тое-сёе… Зразумеў, што той на нулі проста ногі выцягне. Жуль Верн таксама падкінуў пажыткаў – зброю, адзенне, прылады. Не адразу, але нараздаваў бонусаў. Не таямнічы востраў, а нейкі рай. Там, праўда, ужо пяцёра. І ў гэтых усё было: ад прыродных рэсурсаў да суперінжынера! Разумееш?
Транслятар – вельмі добрая рэч. Можна і дараваць, што занадта лезе ў галаву, але калі гаворка заходзіць пра незнаёмыя кнігі… З гэтай штукенцыяй неабавязкова ведаць усе творы, каб атрымалася цікавая размова. Галоўнае, каб была хоць нейкая эрудыцыя, і тады думкі дойдуць у зразумелых вобразах.
Той астравіцянін, што красаваўся перад мною, зразумеў сэнс іншасусветнай літаратуры, толькі крыху не дацеміў палёту маёй думкі.
– І навошта ты мне гэта кажаш?
– Ды вось здзіўляюся, як ты сам не выцягнуў ног!
Мы разам засмяяліся. Травень весела пляснуў мяне па плячы:
– Яшчэ дзве-тры такія ночы – і ўжо нічога не будзеш заўважаць, – супакоіў ён, так, як гэта ўдавалася толькі яму. – Будзеш на голых камянях спаць, як на пярыне!
Мы яшчэ некаторы час хадзілі сярод выкінутых водарасцей, шукалі ракавіны. Я выцягваў усе запар і перадаваў галоўнаму эксперту: адны адляталі адразу, другія – пасля пільнага агляду. Не ведаю, па якіх крытэрыях ішоў адбор, бо не знайшлося ніводнай прывабнай. Калі буду вяртацца ў свой свет, трэба абавязкова прыхапіць дзве-тры.
Калі вярнуліся да хіжыны, Травень спытаў:
– Рыба табе яшчэ не надакучыла?
– Яшчэ і сутак не прайшло, каб надакучыць, – шмыгнуў я носам. – Ведаеш хоць, колькі ў нашых рэстаранах дзяруць за такую страву?
– А мне абрыдла, – Травень  нібы і не пачуў мяне. –  Кожны дзень адно і тое ж – кефаль ды лобстэры, хочацца нейкай разнастайнасці.
– Якія прапановы?
– Пойдзем на краба?
– Лавіць крабаў з радасцю! – падхапіў я прапанову. Не хапала яшчэ збіраць бананы ці шукаць якое карэнне. Бананы б куды ні ішло, бо тут дармовыя, а вось капашыцца ў зямлі… Цярпець не магу наша лецішча праз агароды, мая б воля – праехаўся б па ім бульдозерам і высадзіў бы нармальны газон.
– Гэта яшчэ невядома, хто каго лавіць будзе, – задумліва прамовіў правадыр-здабытчык. – Ну, калі так – ідзём. Там паспрабуем праслізгнуць паўз Глышку.
Ён агледзеў мяне і дадаў:
– Свае потныя бахілы таксама вазьмі, з нязвычкі зрэжаш сабе ногі.
Травень узброіўся толькі адным мачэтэ: сунуў у скураныя похвы на кароткай перавязі і закінуў за спіну. Ніякіх табе сетак ці гарпуна. Я не зразумеў, навошта ў вадзе красоўкі, але паслухаўся парады: звязаў разам шнуркамі і перакінуў праз плячо. Недарэчнае відовішча. Калі ў Траўня похвы трымаліся ладна, прылягалі да спіны, толькі рукаятка эфектна выглядала з-за пляча, як у кінагерояў, то мая ноша вольна целябомкалася і таўкла па баках. Да таго ж мае плечы гарэлі агнём, давялося надзець кашулю, каб зберагчы хоць тое, што ўцалела пасля ўчарашняга дня.
Трымаючыся ў цені, мы рушылі ў заходні бок лагуны, туды, дзе ў акіян выступаў скалісты мыс. Лабрык адразу ж узяўся быць разведчыкам-правадыром – пабег у авангардзе.
Пляж жыў сваім жыццём. Па самым краі вады семянілі шэрыя кулікі, ківалі галовамі, нібы віталіся з кожным сустрэчным. Шпарка бегалі залацістыя ржанкі, нешта выпорваючы з мокрага пяску. Паміж падсохлымі купкамі дзелавіта паходжвалі бела-карычневыя каменяшаркі, перабіралі чорнымі дзюбкамі водарасці ці пераварочвалі ракавіны. На мелкаводдзі нерухома застылі цёмна-шэрыя чаплі. Падобныя на вартавых смерці, яны чакалі, пакуль нехта страціць асцярожнасць: імгненны ўкол – і няўдаха, дробны краб ці рыбінка, назаўжды пакідалі гэты свет.
Над хвалямі праносіліся белыя крачкі, на імгненне завісалі ў паветры, а потым рэзка прыпадалі да вады і выхоплівалі малькоў. Вышэй кружлялі карычневыя, з белымі жыватамі алушы, па адным ці чародамі: яны раптам складалі крылы і каменем падалі ў ваду, а праз некалькі секунд вынырвалі з рыбінай, што жывым серабром трапятала на сонцы. Калі здабытчык не паспяваў пракаўтнуць улоў, напярэймы яму кідаўся чорны фрэгат. Рабаўнік перахопліваў курс, біў крылом ці намагаўся вырваць здабычу – збянтэжаны алуш выпускаў рыбіну, і шчаслівы пірат падхопліваў трафей на ляту.
Бераг забіраў усё лявей.
Пляж вузеў, саступаючы месца парослым гушчаром схілу. Прыбой быў ужо зусім блізка. Далёкі рокат перарос у рытмічны грукат хваль аб рыфы – ужо не белая паласа, а жывы, вірлівы вал, які нястомна імкнуўся прарвацца ў спакой лагуны. Мяккі каралавы пясок заслалі базальтавыя абломкі, ад дробных камянёў да масіўных глыб. Трэба было сачыць, каб не наступіць на востры край. Далей пачаўся жвір і каменныя завалы, якія даводзілася пералазіць, а то і абыходзіць па вадзе.
Мы ішлі больш за гадзіну. За гэты час я налічыў процьму крабаў, але ўсе – не больш за пяць сантыметраў, да таго ж вельмі жвавыя.
Адліў дасягнуў найніжэйшага ўзроўню. З-пад вады выступіла рыфавае плато: амаль да самага прыбою раскінулася ўсланае каралавай вапняй поле, дзе вылучаліся светлыя і сітаватыя дзялянкі, крэмавыя пліты, зубчатыя грады, разломы і шырокія каналы. На няроўнай паверхні засталіся лужыны і цэлыя азёры. Мяркуючы з кулікаў, каменяшарак і рыфавых чапляў, што зляцеліся з усіх бакоў, у гэтых западзінах адкрыўся сапраўдны шведскі стол.
Бліжэй да мыса дно было заваленае глыбамі. Паміж імі ў вадзе капашыліся стракатыя крабы – зусім іншыя, удвая большыя за тую мялюзгу, што мітусілася на пяску. Яркія, чырвона-аранжавыя, быццам іх старанна размалявалі на дзіцячых занятках. І асцярожныя: варта было нам наблізіцца, як тыя хаваліся за выступамі ці ў разломах.
Я злавіў момант, падкраўся і схапіў найбольшага краба за панцыр. Ускінуў яго ўгору, нібы сцяг над захопленым горадам, і радасна затрос гэтым трафеем:
– Першы пайшоў! Куды складаць?
– Ага, гэтага аднаго табе і хопіць. – Травень нават не глянуў на маю здабычу.
– Як хопіць? – не зразумеў я. – Ды тут мяса кату на зуб! Хаця б з дзясятак налавіць…
– Табе яркі колер ні пра што не гаворыць? – гэтым разам прагучала даволі злавесная нотка.
Я мігам адкінуў краба, нават выцер руку аб змоклую кашулю.
– Мог бы адразу папярэдзіць!
– Не хвалюйся, не ўджаліць, хіба што ўчэпіцца клешняй. У яго нейратаксіны назапашваюцца ва ўсім целе. Калі добра іх пераносіш – можаш кідаць у кацёл.
Наш шлях упёрся ў абрыў. Няроўная базальтавая сцяна ўздымалася на дзясяткі метраў і цянулася ў акіян, дзе на самым вастрыі кіпеў прыбой. Я чакаў, што перадыхнем і пачнем лазіць паміж скаламі: праз адліў там можна было хадзіць, і ў гэтым лабірынце вадзілася што заўгодна. Трэба толькі сачыць, каб не злавіць голымі ступнямі марскога вожыка ці яшчэ чаго лепшага.
Але ні прывал, ні набег на мясцовыя калоніі ў планы нашага крабалова не ўваходзілі. Мы звярнулі направа, ад мора, і сталі ўзбірацца па крутым схіле.
Давялося абуць красоўкі, якія зусім не пад гэту спёку. Траўню хоць бы што: яго босыя закарэлыя ногі не баяліся ні вострых камянёў, ні сантыметровых калючак, што толькі і чакалі, каб з радасцю ўпіцца ў мае далікатныя падэшвы. Пачаўся густы хмызняк. У справу пайшло мачэтэ: вельмі добры аргумент супраць таго ж пандана, які ўзброіўся вузкімі лістамі-піламі і пакідаў крывавыя драпіны.
Метраў сорак мы прадзіраліся праз гушчэчу, а потым яна адступіла, ісці стала лягчэй.
Мы апынуліся пад зялёнымі скляпеннямі, пад імі панаваў мяккі, рассеяны змрок. Шчыльныя кроны перахаплялі кожны прамень сонца, не пакідаючы ні лапіка чыстага неба. Многія дрэвы трымаліся на каранях-хадулях, некаторыя дасягалі двух-трох абхватаў. Па шэра-карычневых ствалах паўзлі ліяны, перакідваліся на суседзяў, звісалі петлямі ці перапляталіся ў складаную сетку; адны тонкія, як шнурок, другія нібы марскія канаты. Бароды лішайнікаў абляпілі недасяжныя галіны, а ў тоўстых расохах прытуліліся купіны папаратнікаў; некаторыя з іх чапляліся голымі каранямі проста за ствалы, за расколіны ў кары. Сустракаліся і дрэвападобныя папаратнікі, з магутным ствалом, некаторыя ўздымаліся вышэй за дом. Дзе-нідзе віднеліся белыя, жоўтыя ці крэмавыя архідэі, якія каляровымі плямамі сядзелі на галінах.
Пад нагамі пружыніла глеба – вільготная, тлустая, пакрытая тоўстай коўдрай апалага лісця. Пах перагною і сырой зямлі пераплятаўся з саладкаватым водарам кветак. Чуліся то тонкія птушыня посвісты, то іх хрыплыя, прыглушаныя гарлавыя крыкі. Паветра стала цяжкім, вільгаці значна дадалося. Я хутка змакрэў, так, што кашуля ліпла да ўсяго цела.
Скала леваруч скончылася, мы павярнулі на паўднёвы захад.
Ледзь бачная сцежка вяла толькі ўгору, паднімалася ўсё вышэй, пятляла па крутым схіле.
Заміналі ліяны, папаратнікі майго росту, карані і базальтавыя выступы, што месцамі вылазілі з-пад зямлі. Я разоў колькі зачапіўся, няўдала прызямліўся на карачкі. Там, дзе падалі лясныя гіганты і разрываўся зялёны шацёр, падымаўся густы, непралазны падлесак. Мы імкнуліся абыйсці гэтыя гушчары, каб не марнаваць сілы на прасекі.
На верхавінах найвышэйшых дрэў пасялілася калонія фрэгатаў. Варта было нам зявіцца, як там узняўся дзікі вэрхал: залапацелі крылы і загарлапаніла так, нібы пачаўся пажар. На хвіліну гвалт сціхаў, а калі да іх даходзіла, што мы нікуды не рэтыраваліся, фрэгаты ізноў свісталі ўсіх на борт. Гартанныя, бразготныя крыкі яшчэ доўга ішлі наўздагон.
Мы ішлі больш за мілю, потым сцежка перакінулася праз пакаты грэбень і пабегла ўніз. Хутка я зразумеў, чаму альпіністы на спуску траўмуюцца часцей, чым на падёме. Дакладней, зразумелі мае джынсы, бо набылі новую дзірку, калі я няўдала прыклаўся каленам да вострага каменя. Дзірка зявілася на правай штаніне, каб не было  сумна той, якую ўчора пакінуў на левай разнерваваны Лабрык. Мае здагадкі, што праз месяц я ўжо нічым не буду адрознівацца ад галадранца Траўня, спраўджваліся хутчэй, чым хацелася.
Заходні схіл быў больш стромкім, базальтавыя выхады сустракаліся ўсё часцей, ствараючы тэрасы і балконы. Перад адным з такіх балконаў лес расступіўся.
У шырокім прасвеце адкрылася бясконцая сіняя гладзь, якая недзе ўдалечыні злівалася з блакітным небасхілам. На гэтай гладзі рассыпаліся іншыя астравы – ланцужок смарагдавых уставак у абрамленні белых каралавых кольцаў. Нібы шыкоўнае калье, якое накінулі на шыю магутнага акіяна.
Я не вытрымаў і плюхнуўся на валун. Выцягнуў нагудзелыя ногі. Сцягнуў красоўкі, размяў пальцы: пад вечар яны абяцалі крывавыя мазалі. Лабрык, якому гэтая духата пасля нашай прахалоднай восені таксама была невыноснай, з радасцю прысеў побач. Высалапіў язык да самай зямлі, часта дыхаючы, глядзеў у вочы і нібы прапаноўваў паўтарыць за ім, каб хутчэй астудзіцца.
Травень на некалькі хвілін знік унізе, потым вярнуўся.
– Ідзі, я цябе даганю, – паведаміў я. – Хачу наглядзецца на гэтае дзіва!
Хлус з мяне так сабе. Гаспадар лагуны толькі пачухаў патыліцу: мы абодва добра разумелі, каго потым давядзецца шукаць па ўсім востраве. Мая прапанова, на шчасце, адхілілі.
Пакуль мы адпачывалі, я разглядаў астравы: невялікія, некаторыя не дасягалі і кіламетра ўшыркі. Адны ляжалі зусім блізка, можна разгледзець кожную вяршыню, другія хаваліся недзе за гарызонтам, падобныя  на міражы. Гарыстыя і плоскія, у атачэнні рыфаў і лагун, і ўсе пакрытыя зялёнай сакавітай коўдрай. Над кожным востравам, дзе ўзвышалася гара, нерухома завіслі белыя аблокі.
Калі я ў гэтым свеце назаўсёды, то ў мяне будзе шмат часу даследаваць усё. Травень казаў нешта пра плыт, з якога ўтапілі манету, дык ёсць на чым дабрацца.
– Слухай, а ты як здагадаўся, што партал адчыніўся? – успомніў я адну акалічнасць. –  Не магу сабе ўявіць, што ты кожны дзень толькі і рабіў, што прапіхваў гэты праваднік у вушка!
– Дэтэктар. – Травень дакрануўся да грудзей, там, дзе пад зношанай кашуляй вісеў транслятар.
– Усё ў адным? – не паверыў я. – І транслятар, і дэтэктар? А што яшчэ там напхана?
– Толькі гэта, універсалка для аматараў вандровак.
Пасля ўчарашняга фокуса з магічнымі выкрутасамі я стаў больш асцярожным, ужо не спяшаўся адразу верыць усяму на слова… Хаця чаму б і не? Калі тэхналогіі ў гэтым свеце на стагоддзі апярэдзілі нашыя, то ўсё можа быць схавана пад вечкам аднаго маленькага медальёна.
Некалі Зямля была цэнтрам Сусвету, мацярыкі не дрэйфавалі, а цяжэйшыя за паветра апараты не маглі лятаць. Яшчэ напрыканцы саракавых гадоў мінулага стагоддзя ў адным амерыканскім навуковым часопісе з аптымізмам пісалі, што лампавы кампютар будучыні сціснецца да паўтары тоны і нават змесціцца ў некалькі шаф. Тады той жа ENIAC важыў каля трыццаці тон і займаў вялікую залу. Цяпер дзясятак працэсараў можна пакласці на адзін пазногаць. Не прайшло і стагоддзя. Не маглі паверыць, таму што глядзелі толькі на лампавую тэхналогію, якая мела свае абмежаванні. Калі ж перайшлі на транзістары і інтэгральныя схемы – многае змянілася, магчымасці сталі іншымі. Ды і крэмній ужо не апошняя ступень.
Як казаў Кейнс, цяжкасць не ў тым, каб прыдумаць новую ідэю, а ў тым, каб вырвацца са старой.
Праўда, тлумачэнні Траўня выклікалі яшчэ больш пытанняў. Здаецца мне, ён шмат чаго недагаворвае.
– Значыць, твой транслятар-дэтэктар можа выяўляць любы партал?
– Можа рэагаваць на структурныя змены ў прасторы, але не ўсе яны – парталы. Хутчэй, яны рэдка бываюць парталамі.
– Вось як, – структурныя змены ў прасторы мне былі не больш зразумелыя, чым кітайская грамата. – Значыць, існуюць яшчэ іголкі з парталамі? У наш свет?
– Можа быць.
– Дык «можа быць» ці «існуюць»?
– Думаю, нам лепш адпачыць, сёння яшчэ давядзецца пабегаць.
Залішнія пытанні зноў, як і ўчора, ні да чаго не прывялі. Наш знаёмы святар казаў, што ўсё таемнае будзе абвешчана з дахаў. Не цяпер, дык пазней даведаюся. Усяму свой час. Шкада, што гэты час не на маю карысць.
Пасля кароткага адпачынку мы працягнулі спуск. Па баках падняліся стромкія скалы: сцежка нырнула ў разлом, запятляла па дне лясістай цясніны сярод наваленых глыб. Зажурчэў ручэй. Ён то хаваўся пад камянямі, то зноў выскокваў на паверхню, то заціхаў пад пахіленымі дрэвамі, то імкліва бурліў на перападах. І чым ніжэй, тым большую моц набіраў гэты паток. Раз-пораз даводзілася перабірацца то на адзін, то на другі бераг, што значна замаруджвала спуск. Дакладней, замаруджваў я, бо Травень, як матыль, пералятаў з валуна на валун, нават не глядзеў сабе пад ногі, а я пыхцеў, слізгаў па мокрых баках і здолеў-такі боўтнуцца ў самым шырокім месцы. Вады было ўсяго па калені, але красоўкі зачаўкалі адразу, давялося спыняцца і зліваць лішняе. Лабрадор, наадварот, быў толькі рады гэтаму плёсканню: большую частку шляху ён імкнуўся ісці па вадзе, ратуючыся ад спёкі.
Разам з прэснай вадой зявіліся і камары, і мошкі. Калі ля лагуны гэтую радасць надзейна здзімала ветрам, то ў ціхай цясніне ім нішто не замінала ўзяцца за нас. Добра, што была кашуля, бо хутка маю шыю, рукі і твар размалявалі пухіры і чырвоныя ацёкі. Мой узровень рамантыкі, які пасля жудаснай ночы крыху нармалізаваўся, ізноў увайшоў у мядзведжы трэнд.
Апошнія метры мы прадзіраліся скрозь бамбук, зялёныя ствалы якога падымаліся суцэльнай сцяной. Сцежка знікла, здаецца, яна пралягла проста па дне ручая. Каб не мачэтэ, давялося б ісці па калена ў імклівай вадзе, дзе павыкручваеш ногі на камянях. Ды і мачэтэ не надта дапамагала: унізе ўтварыліся завалы з апалага лісця і сухіх палак. Да ўсяго ж бамбукавы кластэр быў раем для маскітаў – тыя дружнай ардой кінуліся адбіваць сваё жытло. Мне ўжо не хацелася ні іншых атолаў, ні нашага вострава, ні пальмаў, ні лагуны – нічога, хутчэй бы толькі выбрацца з гэтага пекла.
Бамбук раптам скончыўся. Скалы раступіліся, выпускаючы нас з цясніны. Мы выйшлі на палогі камяністы бераг. Свежы брыз абдаў распалены твар – адразу змёў лясную задуху і машкару.


Лагуны тут не было.
Рыфы пралягалі зусім побач, за дзесяткі метраў ад берага. Адразу за імі грукацеў акіян. Магутныя хвалі раз за разам накочваліся на барер, з цяжкім рэвам перавальваліся цераз яго ці прарываліся праз вузкія праходы і, дасягнуўшы берага, з шыпеннем рассцілалі карункавую посцілку па чорных камянях. Там, дзе паўставалі асобныя скалы, хвалі ўзляталі белымі слупамі, шалеючы ад выкліку гэтых манументальных ваяроў.
На поўдзень стромкія скалы паступова ішлі на спад. На поўнач яны падымаліся вышэй і недзе праз паўкіламетра ўразаліся ў акіян. У адным месцы гэты маналіт зверху да нізу раскроіў вузкі каньён. У падножжы сцяны рассыпаліся абломкі, ад невялікіх валуноў да глыбаў памерам з дом; расліннасць цалкам знікла.
Далей ад нас з зямлі падымаліся клубы белага дыму. Вецер падхопліваў яго, ірваў на шматкі і прыбіваў да скал – здавалася, там усё заслала лёгкім туманам. Пахла соллю, водарасцямі і тухлымі яйкамі.
Мы ўзяліся секчы бамбук. Я нахіляў тонкія сцябліны – Травень зносіў верхавіну, а потым за два-тры ўзмахі падсякаў ствол. Падбіралі даўжыню так, каб было не менш за чатыры метры.
Калі назбіраўся цэлы ворах, Травень паказаў на глыбу памерам з самазвал, што ляжала за сотню метраў ад нас:
– Цягні да таго каменя, – закамандаваў ён. – Толькі глядзі пад ногі, не стой ля адтулін!
Я падхапіў зялёных сцяблін, колькі змог, і павалок, абліваючыся потам. На паўдарозе зразумеў, што дым – гэта не дым: з тонкай шчыліны ў камені ішла гарачая пара. Краі гэтай шчыліны былі ўкрытыя светлым налётам. Далей, з невялікай дзіркі, аточанай жаўтаватым каўняром, таксама біў гарачы струменьчык.
Як жа не сунуць носа ў гэты цуд? Я затрымаўся ля фумаролы, ігнаруючы забарону. Пара прывабна клубілася, выходзіла аднекуль з нетраў зямлі. Так і карцела працягнуць руку, што і зрабіў. І тут жа адхапіў – абдало, быццам з носіка закіпелага чайніка. Толькі значна гарачэй. Да ўсяго прыпякло знізу праз тоўстыя падэшвы. Я ірвануў з распаленых камянёў. Наступную фумаролу ўжо абышоў, трымаючыся падалей: не хапала мне яшчэ расплаўленых красовак.
Каля глыбы, куды было загадана цягнуць бамбук, таксама парыла. Толькі гэта была не фумарола, а гарачая крыніца. Басейн памерам тры на пяць метраў, у якім сабралася празрыстая, з зеленаватым адценнем вада. Амаль вертыкальныя сцены: да вады – каля метра, і яшчэ метры з два да дна. Па няроўных краях выраслі выбеленыя беражкі з мінеральных адкладаў. З глыбіні жвава вырываліся бурбалкі, а з самой ямы, як з градзірні, валіла пара. У адрозненне ад фумаролы, тут не пякло пад падэшвамі, хіба што станеш зусім блізка, на самым краі.
Здавалася, нехта карерным экскаватарам проста вывернуў кавалак скалы і кінуў яго побач.
Следам Травень прывалок на плячах значна большы ахапак. Мы зрабілі яшчэ адзін рэйс. Потым назбіралі выкінутыя на бераг водарасці. Камандзіру, відаць, добра прыпякала ў голыя пяты – ён абматаў ногі гэтымі вільготнымі пасмамі. Далей мы заслалі яміну тонкім бамбукам, толькі па краях засталіся прасветы. Пасярэдзіне кінулі яшчэ адзін, тоўсты ствол. Зверху накідалі зеляніны, каб хоць неяк прыкрыць шчыліны паміж сцяблінамі.
Я не разумеў, навошта такія складанасці: пастка нібы на маманта, хіба што без завостраных калоў на дне. Калі гэта для крабаў, то яны не такія дурныя, каб добраахвотна лезці ў пекла. Хіба што гатаваць іх будзем на гэтай параварцы? Дык можна проста прывязаць ліянай за клюшню і апусціць у кіпень. Карцела спытаць. Але я рабіў выгляд, нібы ўсё жыццё толькі тым і займаюся – майструю пасткі для мамантаў. Ведаю, што да чаго, а каманды толькі цярплю.
Калі насціл быў гатовы, Травень загадаў мне лезці на скалу побач, а следам падсадзіў і Лабрыка. Закінуў наверх найдаўжэйшую бамбучыну, адзін канец якой быў зрэзаны пад вострым вуглом. Другую сцябліну прыхіліў побач, папярэдзіў, каб нікуды не перастаўляў.
– Па-першае, паглядвай на той каньён, – паказаў ён на разлом. – Калі вылезе Глышка – валі назад у лес. Ён бегае кепска, але камянямі шпурляе добра.
– А па-другое?
– Не злазь, пакуль не вярнуся. Гэтай бамбучынай бі яму па вачах, не давай вылезці!
– Дык уцякаць ці біцца?
Але крыкнуў ужо наўздагон. Травень падхапіў з зямлі яшчэ адну сцябліну і накіраваўся да берага. Мачэтэ ён пакінуў.
Мне засталося толькі сесці і пільнаваць адначасова і паплечніка, і невядомага Глышку. Паняцця не меў, хто ён. Адзін старажытны кітайскі палкаводзец раіў ведаць ворага яшчэ да сутычкі з ім. Ну, гучыць не зусім дакладна, але сэнс у тым, што калі добра ведаеш, то вораг табе не страшны. Калі што, я тыя камяні яму і вярну.
Блізіўся поўдзень. Сонца стаяла амаль над самай галавой і неміласэрдна смаліла на голым камяні. За лічаныя хвіліны я зненавідзеў джынсы: нібы знарок пашылі, каб спякота стала яшчэ больш невыноснай. Падкасаў іх да каленяў, але гэта мала ратавала. Злезці ды засесці пад бокам каменя, дзе быў кароткі, але хоць нейкі цень, я не наважыўся. Да таго ж даводзілася ўтрымліваць Лабрыка, каб ненарокам і сам не заляцеў на насціл. Добра, што хоць нейкую палёгку прыносіў свежы вецер.
На поўдзень, за сотню крокаў ад нашай пасткі, каля берага мясціліся дзве скалы, кожная памерам з нашу кватэру. Туліліся адна да адной пляскатымі вяршынямі, нібы закаханыя. Пад імі ўтварыўся грот – у празрыстай вадзе віднелася глыбокая цёмная пляма. Калісьці гэтыя блізняты, відаць, былі адзінай глыбай, што скацілася з гор.
Травень спыніўся насупраць грота, пастаяў, рушыў далей, потым развярнуўся. Ізноў замер, углядваючыся ў нешта пад скаламі. Прайшоўся на поўнач і назад. І так некалькі разоў туды-сюды. Здавалася, з яго ўжо рагаталі ўсе крабы, якія тут толькі вадзіліся, бо на беразе не засталося нічога жывога. Нават алушы і тыя зніклі. Лезці далей да рыфаў – бязглуздства, магутныя хвалі адразу раструшчаць галаву аб гэтае каменне.
Нарэшце крабалоў палез у хвалі. Скокнуў на меншы камень, што ледзь выступаў з вады перад гротам, нагнуўся і ўзяўся шарудзіць бамбучынай пад скляпеннем. Тое цярпела нядоўга. Сцябліна раптам вырвалася з рук, нібы аловак апісала прыгожую дугу і знікла пад вадой. Над паверхняй зявіліся два перыскопы, а затым і метровая клешня. Яшчэ імгненне – і адцяпала б галаву гарэзе, але той ужо ірвануў на бераг. Аднак паслізгнуўся на жвіры, упаў і няўдала закоўзаўся. Умомант страціў увесь свой спрыт. Гаспадар кляшні не ўпусціў такой нагоды: вада ўспучылася – на свет паказаўся пляскаты панцыр і чатыры пары доўгіх ног.
Няўдаха-лавец ўскочыў і, пакульгваючы, пабег да нас. Краб кінуўся наўздагон.
Бура-зялёны панцыр дасягаў метраў двух ушыркі, а разам з нагамі –усіх чатырох. Пляскаты, усыпаны шыпамі, з вачыма-перыскопамі на тонкіх сцяблінках. Пачвара быццам з фантастычнага фільма. Краб быў невысокі, усяго мне па грудзі, але ягоная шырыня, ды масіўныя метровыя клешні выглядалі жахліва. Гэтакія гідраўлічныя нажніцы, якімі экскаватары дэмантуюць старыя будынкі. Здавалася, што зноў пачаўся кашмар з ізалятарамі і праваднікамі.
Дэмантаваць тут было каго. Выцягнуўшы клешні наперад, краб імкнуўся дацянуцца да Траўня, клацаў імі літаральна за метр ад спіны. Гігант пёр напрасткі, на дзіва лёгка цягнучы на сабе цяжар брані. Важыў ён, мабыць, не менш за тону. Дагэтуль я быў упэўнены, што брахіюры бегаюць толькі бокам, але, відаць, прырода для гэтага віду зрабіла выключэнне не толькі ў памерах.
Я падскокваў на скале, нібы на патэльні. Лабрык заўзята брахаў, але таксама не ірваўся на дапамогу.
Перад самай ямінай нага Траўня раптам ажыла: той выпрастаўся і як вецер пранёсся па цэнтральным ствале. Схапіў загадзя падрыхтаваную бамбучыну і развярнуўся тварам да смерці.
Далей усё зрабіла бязлітасная фізіка. Маса, памножаная на хуткасць. Пераследнік па інерцыі заляцеў на самую сярэдзіну насцілу, доўгія ногі праваліліся паміж тонкімі сцяблінамі – тыя ахвотна разехаліся ў бакі. Затрашчалі, ламаючыся, быццам запалкі. Краб заваліўся набок і абрынуўся, выплеснуўшы хвалю кіпеню. Але паспеў учапіцца кляшнямі за краі яміны і пачаў падцягвацца. У гэты момант свіснула бамбучына ў руках Траўня – і левае вока павісла на перабітай сегментаванай сцяблінцы. Гэта на некалькі секунд аглушыла гіганта, той асунуўся ў яміну яшчэ глыбей.
Паляўнічы і ахвяра імгненна памяняліся мясцамі.
Другое вока краб паспеў схаваць. Уцягнуў у заглыбінку, засталася толькі вузкая шчыліна, прыкрытая бранёй. Травень прыцэліўся і ўдарыў наўскасяк зрэзаным канцом у гэтую шчыліну. Трапна. Пры іншых абставінах наўрад ці ўдалося б, але калі клешні занятыя, а ногі сціснутыя недзе ўнізе, то любая кропка на гэтым непрабіўным панцыры – зручная цэль. Патрэбныя толькі сталёвыя нервы.
Аслеплены і аглушаны болем гігант канчаткова зваліўся ў яміну. У гарачай пары замільгалі клешні. Варочалася масіўнае цела, намагаючыся ўчапіцца за стромкія краі. Праз хвіліну-паўтары там усё заціхла.
Я зусім забыўся, што хоць адно крабавае вока прызначалася мне – застыў слупам, трымаючы ў руках сваю зброю. Не змог адвесці вачэй ад гэтага класічнага хорару. Відовішча для «васямнаццаці плюс», уваход абмежаваны, нават з дарослымі.
Травень спакойна стаяў каля прыроднага катла. Апіраўся на бамбукавую дзіду і разглядаў зломаны пазногаць на правай руцэ, нібыта кожны дзень толькі і рабіў, што быў за прыманку для мясцовых монстраў.
– Слухай, а калі б гэты краб цябе дагнаў? – выдыхнуў я, крыху адышоўшы ад пабачанага.
– То пашанцавала б яму з абедам, – бестурботна засмяяўся Травень.

Закінуты храм
Наша здабыча варылася больш за гадзіну.
Мы схадзілі ў джунглі, нарэзалі ліян, бананавага лісця. Выламалі доўгі сук, абрэзалі на ім бакавую галінку – атрымаўся добры крук. З тонкіх ліян сплялі кашолку, выслалі яе знутры бананавым лісцем. Таўсцейшыя ж взілі ў адзін канат і акуратна склалі петлямі.
За гэты час вада паднялася да самага верху, пераліваючыся цераз край. Затым яміна глуха выдыхнула, нібы стары дзед пасля паходу ў краму, і кіпень зноў паступова апусціўся на метр. Недзе пад намі дыхала геатэрмальнае ядро. Воблакі пары то хавалі, то зноў паказвалі членістаногі вастравок – яго буры панцыр пачырванеў і набыў матавае адценне.
Да наступнага цыклу мы ўжо былі гатовыя. Як толькі ўзровень вады пачаў падымацца – падвялі самаробны канат пад правую клешню, падчапілі яго з другога боку сукам-круком, завязалі вузел і зацягнулі пятлю. Потым асцярожна, без рыўкоў, каб не абарваць вяроўку, пачалі падцягваць цела наверх. Каб не сіла Архімеда, гэтая туша так бы і засталася на дне. Калі вада дасягнула краёў – мы выцягнулі кляшню на сушу. Ледзь справіліся: важыла яна мо пад сотню кілаграмаў, калі не больш. На шчасце, адзін край яміны быў ніжэйшы, і ўвесь кіпень пераліваўся праз яго.
Далей была не менш складаная частка аперацыі. Я абматаў канат вакол сябе і ўпёрся абедзвюма нагамі ў набліжэйшы валун – утрымліваў клешню усім целам. Травень нанёс моцныя, дакладныя ўдары мачэтэ ў адну кропку на локцевым згіне. Пасля доўгага кіпення злучальная мембрана страціла трываласць, а вось сустаў трымаўся. Нам давялося яшчэ павалтузіцца, круцячы канцавіну і так, і гэтак, пакуль сустаў з хрустам не разламаўся.
Здабычу адвалаклі ад крыніцы, у справу пайшоў базальтавы абломак. Выбралі цяжэйшы, з вострым краем. Грукалі з усёй сілы, з-за галавы, цэлячы ў адно месца. Моцны панцыр паддаўся неахвотна, пакрыўся расколінамі, а потым разламаўся. Пад чырвонымі аскепкамі паказалася белае з ружовым мяса, ад яго ішла пара. У гэтым каўшы было кілаграмаў з дваццаць чыстага дэлікатэсу, не ўлічваючы брані і суставаў.
Травень спяшаўся – усё тым жа мачэтэ выкалупваў яшчэ гарачыя кавалкі і кідаў у кашолку. Я трымаў яе раскрытай. Мы ўсё ж такі захапіліся гэтым працэсам. Раптам забрахаў Лабрык – у бок вялізных глыбаў, што валяліся ля падножжа скалы. Я павярнуўся. Нешта цяжкае праляцела каля самага вуха і з трэскам разляцелася за лічаныя крокі ад мяне.
– Бяжым! – Травень ускочыў, падхапіў пляцёнку і рвануў назад да цясніны.
Нават не азірнуўся.
Я панёсся следам. У мяне добры статкавы інстынкт. Каб пачаў круціць галавой ды выглядаць, што і адкуль, наступны камень трапіў бы па адрасе: ён упаў каля самых ног і яшчэ колькі метраў пракаціўся побач, весела падскокваючы. Памерам з маю галаву. Я ледзь паспяваў за таварышам, хоць той бег і з грузам, і з мачэтэ ў руцэ, ды яшчэ і пятляў, як заяц. Мабыць, і вочы на патыліцы меў, бо крыкнуў:
– Не бяжы напрасткі! Віхляй!
У самы раз. Я вільнуў управа – і яшчэ адзін вялізны камень праляцеў акурат маім ранейшым курсам. Я заманеўраваў, спадзяючыся, што ў невядомага каменякідальніка дрэнна з прыцэлам на апярэджанне. На шчасце, так яно і было. Яшчэ з дзясятак камянёў грукнула недзе за намі, а потым мы з радасцю нырнулі ў камарыны гушчар.
На адным дыханні прадраліся скрозь бамбук. Травень махнуў – усё, адбой. У гэтую гушчэчу за намі ўжо ніхто не спяшаўся. Мы паваліліся на валуны, цяжка дыхаючы.
– Бачу, вы даўно сябруеце, – паспрабаваў я пажартаваць, калі аддыхаўся.
– Раней сябравалі, пакуль не пазычыў у яго тое-сёе, – прызнаўся Травень.
– Зноў запалкі?
– Ды якая розніца…
– Мог бы і вярнуць! Ведаеш, значна лепш, чым лавіць камяні!
– Клопат вялікі, – адмахнуўся ён. – Вернеш ці не – усё адно не даруе.
– Даруе, мы ж яму тону свежага мяса пакінулі! Вось і разлічышся!
– Ага, разлічышся, – пасміхнуўся даўжнік. – Яшчэ і вінным застанешся.
– Настолькі кепска ў яго з характарам?
– Мы на яго тэрыторыі. Яго ўладанні – яго і дзічына. Лічы, мы яшчэ больш вінныя, калі адхапілі гэтую кляшню.
Травень разаслаў на пляскатым камені бананавы ліст і вываліў наш няхітры абед. Мы накінуліся на яшчэ гарачае мяса. Яно было мяккім, мела прысмак марской солі і, мабыць, тых мінералаў, якімі насыціўся прыродны кацёл. Хапіла і Лабрыку, яшчэ палова засталася пра запас. Запілі вадой з ручая, а рэшту пакідалі назад у пляцёнку.
– Я так і не бачыў гэтага твайго Глышку, можа, паглядзім? – прапанаваў я, адганяючы маскітаў. Хацелася хутчэй выбрацца адсюль, хоць у які бок, толькі б не карміць гэтую арду.
– Паспееш пабачыць – яшчэ начэшашся ад яго. Пачакаем, пакуль нажарэцца, потым маханём да дзеда Кірмаша.


Праз гадзіну мы наважыліся выглянуць з зараснікаў. Перад гэтым Травень зрабіў з ліяны павадок і начапіў на рэтрывера. Папярэдзіў, каб ані гуку.
Каля нашай скалы зявілася яшчэ адна глыба.
У ёй акрэсліліся дзве рукі, дзве нагі, адна галава і непамернае бруха. Чалавек, але не зусім, бо памерамі з самазвал, як і гэтая скала. Ростам пад пяць метраў. Шырачэзныя плечы, доўгія, падобныя да бярвёнаў, жылістыя рукі. Галава нібы дзежка, уціснутая, здавалася, проста ў тулава, уся ў гузаках і наростах. Гэтую дзежку ўпрыгожвалі кудлатыя бровы, нос-бульбіна, тоўстыя губы і россыпы бародавак.
Вакол валялася тое, што раней было крабам: чырвоныя кавалкі панцыра, адарваныя ногі і іншыя парэшткі, ад якіх рабілася крыху моташна. Велікан здолеў не толькі выцягнуць гэтую тушу, але і запіхнуць у сябе значную яе частку. Клешні, ногі, сам панцыр – раструшчыў, паадрываў, падаставаў знутры ўсё, што можна.
Глышка спаў, прытуліўшыся да скалы і падпёршы галаву кулаком-цэбарам.
Ісці ўздоўж вады было рызыкоўна: крабаед павярнуў сваё чэрава да сіняй прасторы акіяна, відаць, каб хутчэй астужаліся тыя тэрмаядзерныя працэссы, што зараз у ім адбываліся. Ды і вецер мог данесці наш пах, а нюх у яго, паводле слоў Траўня, як у сабакі. Таму мы рушылі паўз скальную сцяну.
Прабіраліся ціха, прысядаючы за кожным валуном. Мне даводзілася не толькі цягнуць Лабрыка на павадку, але і сачыць, каб той не падаў голасу. Як толькі мне здавалася, што лабрадор вось-вось пагукае ўладальніка кепскага характару, я хапаў яго за пысу і прыціскаў да сябе. Чакаў, пакуль не пройдзе гэты жыццярадасны парыў, потым мы зноў працягвалі рух.
Тое, што я здалёку прыняў за гузакі і наросты, аказалася грыбамі. Цэлыя пласты, нібы апенькі стары пень, абляпілі ўсю галаву – макаўку, скроні, патыліцу. Нават над вачыма: яны навісалі падстрэшкамі замест броваў. Толькі гэта былі не апенькі, а нешта падобнае да трутавікоў – цвёрдых, як камень, якія толькі сякерай і возьмеш. У адзенні гэтая істота не мела патрэбы: скура ад босых ступняў да самых грыбоў парасла шэра-зялёнымі лішайнікам. Ды не аднаго віду, а розных. На твары, руках, грудзях шчыльна рос ліставаты лішайнік, на хрыбце і крыжах – звісалі зялёныя бароды.
Каго тут выклікаць: батанікаў ці заолагаў?
Кожны крок даваўся ўсё цяжэй. Сядзець нішком і чакаць за каменем, стрымліваючы дыханне, было невыносна. Да таго ж навалілася спёка, ад якой пот цёк цурком. Хвіліны ператварыліся ў вечнасць. На ўмоўнай чырвонай лініі час зусім спыніўся. Здавалася, парослыя мхом вушы огра чуюць нават, як калоціцца маё сэрца. Толькі не спяшаецца ускокваць, а цярпяліва чакае, пакуль мы самі канчаткова не залезем у пастку.
Травень насалоджваўся кожнай хвілінай – і сам не спяшаўся, і мяне не падганяў.
У класічных прыгодніцкіх фільмах вораг абавязкова прачынаецца ў апошнюю хвіліну: ці ловіць нейкі неасцярожны гук, ці проста яму закарцела нешта праверыць. Адным словам, на тое ён і вораг, каб пралупіць вочы ў самы недарэчны момант. У выніку ён падымае вэрхал, мітусіцца, ганяецца і чамусьці імкнецца кагосьці там забіць. Наш выпадак не стаў выключэннем. Калі небяспека ўжо засталася ззаду, і я з палёгкай выдыхнуў, паскараючы крок, лабрадор раптам вырваўся з маіх рук – і з вясёлым брэхам пабег да велікана-крабаеда. Мабыць, класічны варыянт выглядае больш прывабным. Ён у нас яшчэ той гарэзнік.
Я кінуўся следам.
– Куды, назад! – Мяне схапіла за каўнер моцная рука і развярнула ў бок каньёна.  – Туды бяжы! Твой дурань нас яшчэ абгоніць!
І я атрымаў добрага штурханца ў спіну.
Гэта адразу ацверазіла – перастаўляючы, як у сне, ватныя ногі, я пабег у патрэбным кірунку. Травень падштурхваў у спіну кожны раз, калі я збіраўся прыпыніцца ці нават азірнуцца на нашага чатырохлапага камікадзэ. Што называецца, не даваў стаць саляным слупам. Да ўсяго ж, даводзілася пераскокваць ці аббягаць вялікія валуны – атрымаўся спрынт з барерамі на ўсе чатырыста метраў.
Прызнаю, што Травень разбіраўся ў сабаках лепш за мяне.
Лабрык дабег да ўтылізатара крабаў і абдаў таго зацятым брэхам. Так, што чуваць было па ўсім беразе. Не заглушыў яго нават рокат хваляў. У адказ – аніякай рэакцыі. Глышка як спаў, так і працягваў ціха пахропваць. Хоць бяры ды самога вынось. Да рэтрывера пачало даходзіць, што правілы гульні крыху іншыя. І чым далей мы ўцякалі, тым больш відавочнымі яны станавіліся: трэба было не запрашаць у наш сумны гурт зялёнага, а першым дабегчы да каньёна. У чым лабрадор, з вялікім адрывам ад нас, і заняў першае месца.
Апошнія метры я ледзь не прапоўз на карачках: лёгкія са свістам і хрыпам хапалі паветра. Сэрца, здавалася, вось-вось выскачыць. Ногі падгіналіся і чапляліся за кожны камень. Яшчэ крыху – і зваліўся б на месцы.
Нарэшце мы ўварваліся ў разлом.
Я павярнуўся. Гарачая крыніца, Глышка і парэшткі краба адсюль былі як на далоні. Не такі ён і дурны, гэты хадзячы гербарый: чакаў у цені, пакуль мы рабілі ўсю брудную справу, а потым пракраўся па-за скаламі. Хацеў забіць адразу двух зайцоў, а то і трох, калі б адзін з іх не меў добрага нюху. Не павярніся я ў той момант на брэх, хто яго ведае… Дагэтуль чую, як са свістам пралятае каля самага вуха важкая глыба.
Наш рабаўнік нават і не думаў падымацца. Затое побач з намі радасна падскакваў Лабрык. Лашчыўся і хапаў за рукі. Прасіў, каб прыдумалі яшчэ нейкую гульню.


Каньён быў высокі і вузкі, месцамі і дзве машыны б не размінуліся. Базальтавыя сцены падымаліся на вышыню дзесяціпавярховага дома – уверсе віднелася толькі блакітная шчыліна. Унізе панавалі вільгаць, змрок і прыемны халадок. Дно выглядала даволі роўным, ішло прама, як па нацягнутым шнуры, паступова падымалася ўгору. Зверху наскідвала камення, галля і рознага смецця, праз гэтыя купы бег-прабіваўся ручаёк.
У гладкіх сценах на розных узроўнях, а таксама абапал дарогі былі высечаны глыбокія жолабы, па якіх мусіла збягаць вада, але праз набітае смецце яна проста пералівалася цераз краі. Зразумела, што дрэнаж быў недзе і зверху, па краях каньёна. Толькі даўно тут не было сапраўднага гаспадара, каб прачысціць, павыкідваць усё і хоць неяк адвясці ваду. Таму нам давялося хлюпаць па ручаі.
Таго гаспадара, што туліўся цяпер у гэтых сырых сценах, усё задавальняла. Сляды яго побыту трапляліся па ўсім шляху: косткі, чарапы свіней, капыты, сківіцы акул, рэшткі разбітых панцыраў, пере, памёт і рэзкі пах аміяку. Тут табе і зала, і спальня, і кухня, і прыбіральня – усё ў адным калідоры. Царскія харомы на ўсю даўжыню. Каб не ручай, які падчас моцных ліўняў ператвараўся ў бурлівы паток і хоць неяк вымываў гэтую аўгіевую стайню, тут, без сумневу, усё б стала выграбной ямай.
Задзьмуў вецер, пачаў падштурхоўваць у спіну. І чым глыбей мы забіраліся, тым больш мяне працінаў халодны пот: куды кідацца, калі  ўсё ж заявіцца гаспадар?
Метраў праз сто каньён вывеў да невялікай круглай пляцоўкай. У цэнтры яе на чатырох магутных быках ляжаў двухметровы глобус з абрысамі знаёмых мацерыкоў і астравоў. Адзін бык глядзеў на захад, другі на поўнач, трэці на ўсход, а чацвёрты на поўдзень. Выгнутыя рогі апошняга нацэліліся проста на нас. Глобус трымаўся толькі на іх прагнутых спінах, на шаснаццаці паўсагнутых нагах. Уся скульптура была цалкам выразана з базальту і адпаліравана амаль да люстранога бляску: на цёмнай паверхні гралі адбліскі і адлюстроўваліся нашы постаці.
А далей у мяне адпала сківіца.
У базальтавай сцяне, па ўсім перыметры замкнёнай пляцоўкі, быў высечаны трохярусны фасад. Шырокія прыступкі вялі да трох парадных уваходаў – кожны насупраць быка, акрамя нашага. Глыбокія нішы, дзе ўсё танула ў густым змроку. Усярэдзіне кожнай з іх падымаліся высокія арачныя дзверы і па тры масіўныя калоны паабапал. Калоны падтрымлівалі на ўзорыстых капітэлях суцэльны пояс выразнога антаблемента і асобныя, распісаныя арнаментамі трохкутныя франтоны. Усю пляцоўку паміж уваходамі, ад калон да калон, апяразваў шэраг вузкіх ніш, у якіх  стаялі скульптуры старажытных ваяроў у натуральную велічыню: панцырнікі, дзіданосцы, лучнікі, прашчнікі і нават вершнікі. Усё войска ў рыштунку антычных часоў.
На другім ярусе размяшчаліся паўкалоны, паміж імі былі высечаны арачныя вокны і нішы, таксама са скульптурамі. Толькі гэтым разам жывёлы, якія нашага вострава зусім не датычыліся: вось спакойна дрэмле, паклаўшы галаву на лапы, тыгр; вось горда пазірае на нас леў; вось падрыхтавалася скокнуць з вострага карніза чорная пантэра; вось выглядае са сваёй нішы воўк, а побач узняўся на заднія лапы мядзведзь. Алені, антылопы, дзікі, не знайшлося толькі месца буйнейшым звярам, такім як сланы ці насарогі.
На самым верхнім ярусе месціліся дэкаратыўныя пілоны і турэлі з вузкімі вокнамі; у паўкруглых экседрах туліліся урны, каменныя малпы і птушкі. Паўкупал самай высокай, паўночнай вежы ўвенчваў базальтавы арол з распраўленымі крыламі. А вышэй зноў навісала суцэльная скала.
І ўсё ва ўбранні барэльефаў, гарэльефаў і арнаментальных паясоў. Паўсюль, дзе толькі можна было знайсці вольны куток. Расліны, птушкі, жывёлы. Жанчыны ў доўгіх туніках, некаторыя з амфарамі на плячах. Мужчыны ў тогах ці ў латах. Рука невядомага майстра выразала ў цвёрдым базальце з неверагоднай дакладнасцю, кожную рысу так, што можна было чытаць эмоцыі на каменных тварах, а затым адшліфавала да мяккага, алеістага бляску.
Паўдзённае сонца заглядала праз няроўнае кола скал, ствараючы ўнізе рэзкія, кантрастныя цені. Рокат хваль, шум ветру, крыкі птушак і усё астатняе засталося за маналітнай тоўшчай. На дне гэтага каменнага калодзежа панавалі цішыня і спакой.
Колькі ж часу мінула, а эрозія яшчэ не сцерла гэтыя шэдэўры? Нешта падобнае можна пабачыць у Петры, у Іарданіі, але тут зусім іншы размах.
Пляцоўку таксама, як і ў каньёне, укрывала смецце – тоўсты зляжалы пласт, пад якім чвякала вада. Мяркуючы з таўшчыні пласта, тут пражыло не адно пакаланне ограў. Паабапал выхаду ў двух нішах застылі вершнікі ў поўным рыштунку. На галовах каменных коней віселі рэшткі сеткі з тоўстых ліян. Травень паведаміў, што сеткай Глышка вылоўліваў занадта ахвочых дзікоў: чакаў, пакуль хто сунецца ў каньён, а потым гнаў да гэтых быкоў, дзе ўжо перакрываў выхад.
У глыбіні ўсходняга і заходняга ўваходаў віднеліся заваленыя залы, не пралезці. Паўночны ўваход перакрывалі масіўныя дзверы – пяціметровыя палотны ад нізу да самага верху аркі. Створкі былі выкаваныя ў выглядзе кветак, вінаграднай лазы, матылькоў і дробных птушак. Трымаліся на умураваных у скалу вертыкальных слупах, якія ўвенчвалі бронзавыя совы. І дзверы, і слупы, і совы на іх пазелянелі ад часу.
Да дзвярэй звонку быў прывалены вялікі, вагой пад тону, валун. Побач прыткнуўся меншы камень. Калі апошні яшчэ можна было пасунуць, добра ўпёршыся, то першы нават удваіх на сантыметр не скранеш. Праз шчыльныя ўзоры хіба што кацяня праціснецца.
Знутры горнай залы цягнула моцным скразняком. Менавіта там, у чарнаце, знаходзіўся тунэль.
– Пакрыўдзіўся ўсё-такі, – пасміхнуўся Травень, выцягваючы з кішэняў ужо знаёмыя флакон і шпульку. Кіўнуў на меншы валун. – Яшчэ на тым тыдні падпіраў толькі гэтым.
Шчыра кажучы, ад ізалятара і правадніка мне стала яшчэ вусцішней, чым ад дзікага огра. Калі мы ледзь не прапалі на голым стале, дык што казаць пра гэтыя завалы смецця? Чаго там толькі не поўзала! На шчасце, нам хапіла паменшыцца да памераў таго самага кацяняці.
Мы праціснуліся паміж бронзавымі кветкамі, а потым хвілін дзесяць чакалі за тым самым валуном, які заблакаваў шлях: скразняк хвастаў так, што збіваў з ног. Ды з каціным ростам лезці ў цемру не карціла нікому. Лабрык і той прыціх, туліўся да нас, хоць мы намагаліся яго адагнаць. Лабрадор вырваўся з рук яшчэ да таго, як я адпусціў праваднік – цяпер даставаў мне да падбародка, чым і скарыстаўся: адным узмахам языка абмыліў твары і мне, і Траўню.
– Не разумею, чаму б проста не паменшыць сам камень? – пацікавіўся я, калі абцёр рукавом вынікі сабачага мыцця. – Адкінулі б яго ўбок… ці лёгкія шляхі нам не патрэбныя?
– Тут нашы погляды з Глышкай супадаюць.
– Каб ніхто не лез з таго боку?
– Ты даволі здагадлівы.
– Думаеш, абыйсці па гарах нельга?
– Паспрабуй абыйсці, – пасміхнуўся Травень. – Усе шляхі толькі праз Маяк.
– Маяк? Дзе ён? На тым баку вострава?
– На гары, – Травень паказаў пальцам угору.
Я прасачыў позіркам туды, дзе патанула ў густым змроку каменная столь: не памятаю, каб бачыў на гэтых скалах маяк, калі ішлі сюды. Можа, дзесьці зарос у джунглях? Здаецца, транслятар нарэшце сапсаваўся і перадае крыху не тое.
– У нашым свеце маякі стаяць па берагах, – бліснуў я эрудыцыяй. – Каб караблі не наляталі на рыфы.
– У вашым, ды не ў нашым.
– Завалакчы маяк на самую гару мае сэнс? Ведаеш, у нас гэта называецца вежай сувязі! Можа, усё-такі праверыш свой транслятар?
– Для сувязі вежы нам не патрэбныя, а вось Маяк – арыентыр на дзевяты бок свету.
Я аж падскочыў на месцы, вытарашчыў вочы.
– На які яшчэ дзевяты бок свету?!
– На самы звычайны.
Здаецца, ты пра школу толькі чуў. Я павярнуўся да невука з намерам даць урок геаграфіі і асёкся: а што, калі тут пашыраная сістэма кірункаў? Што, калі тут дадаюцца яшчэ восі? Паміж поўначчу і ўсходам, напрыклад, яшчэ адна вось? Чаму б не замацавацца і паўночнаму ўсходу? І так далей. А дзе восем кірункаў – там і дзевятаму знойдзецца месца. Чаму яны павінны паўтараць нашу сетку каардынат?
Ды і Травень гаварыў спакойна, не жартаваў.
Даведацца пра дзевятую вось я не паспеў, бо ў гэты момант далёкая столь рэзка наблізілася, валун за спінай сціснуўся, а Лабрык вярнуўся да звыклых памераў. Зірнуўшы апошні раз на чорных быкоў, мы рушылі ў цемень.
Сцены, столь, нават падлога – усё хавалася ў цемені. Наперадзе  хоць вока выкалі. Ззаду віднеўся толькі светлы чатырохкутнік. Травень ішоў упэўнена, відаць, даўно ведаў тут кожны куток. Мне заставалася трымацца яго, раз-пораз налятаючы на спіну. Ногі ступалі па напластаваннях смецця, пахла гніллю, зямлёй і  цвіллю.
– Асцярожна, косткі, – папярэдзіў голас з цемры.
Нешта злавесна затрашчала пад маімі красоўкамі.
– Калона леваруч… цяпер прыступкі ўгору, трымайся за сцяну праваруч.
Я намацаў сцяну – яна была аздоблена барэльефамі не менш шчодра, чым скалы звонку. Неяк адразу адчуў сябе смялей. Злева ўгадвалася другая сцяна, да яе можна было нават дацянуцца, калі зрабіць крок. Скразняк набраў моц. Калі ў прасторнай зале ён няшчадна хвастаў па нагах і ўсё мацней штурхаў у спіну, то ў тунэлі зусім перарос ва ўраганны вецер – пагнаў наперад, нібы перакаці-поле. Толькі паспявай перастаўляць ногі. Не ўяўляю, як прабівацца тут насустрач.
Тунэль цянуўся бясконца: тут не было паваротаў, каб адзначаць хоць нейкія арыентыры, хіба што лічыць уласныя крокі. Лабрык прыціскаўся да ног, скуліў, патрабаваў вярнуцца. Я ўжо змірыўся, што давядзецца ісці і ісці, у гэтай поўнай цемры, можа, праз увесь востраў, як сцяна раптам скончылася.
У твар дыхнуў прахалодны вецер. Вакол раскінулася начное зорнае неба, на тле якога акрэсліваліся высокі дах і масіўныя калоны. Пахнула лаўрам, ядлоўцам і кедравай смалой.
З хвіліну я стаяў, разявіўшы рот, потым сціснуў кулакі і пагрозліва насунуўся на правадыра.
– Кажаш, усе парталы павінны быць маленькімі?

